Senarai Biasiswa Penuh Pengajian Bagi Pelajar Lepasan SPM & STPM

Keputusan peperiksaan SPM 2017 baru sahaja diumumkan minggu ini. Pelajar lepasan peperiksaan ini pasti sedang sibuk memikirkan langkah seterusnya. Bagi membantu anda semua, penulis ingin berkongsi sedikit maklumat tentang biasiswa yang boleh dipohon. Selain biasiswa untuk pelajar lepasan SPM, senarai ini turut mengandungi maklumat biasiswa  untuk pelajar lepasam lepasan STPM. Semoga senarai ini membantu.

Biasiswa Kijang Emas ditawarkan kepada pelajar SPM 2017. Penerima Kijang Emas diberi kebebasan untuk melanjutkan pelajaran mereka di universiti-universiti terkemuka, di mana-mana negara pilihan mereka.

Biasiswa Kijang dianugerahkan kepada individu yang layak untuk melanjutkan pengajian pra-universiti dan kemudiannya dalam bidang Ekonomi, Perakaunan, Perbankan, Kewangan, Sains Aktuari, Undang-Undang dan Sains Komputer di universiti-universiti terkemuka mengikut senarai universiti yang diluluskan oleh BNM.

Program penajaan ini dibuka kepada semua pelajar lepasan SPM tahun 2017 yang berminat dalam bidang kejuruteraan, sains dan teknologi (S&T) dan sains sosial di negara Jepun, Korea, Perancis dan Jerman. Pelajar akan ditaja untuk mengikuti program persediaan sebelum melanjutkan pengajian ke peringkat diploma atau ijazah pertama di negara-negara berkenaan.

Permohonan Program Penajaan Pendidikan PETRONAS (PESP) terbuka kepada rakyat Malaysia yang lain untuk meneruskan pengajian ijazah dalam bidang minyak dan gas bidang berkaitan. Calon yang layak akan disenarai pendek dan ditemuduga sebelum pemilihan akhir.

Biasiswa ini ditawarkan oleh Yayasan Tenaga Nasional (YTN) kepada pelajar lepasan SPM 2017 yang berkelayakan untuk melanjutkan pengajian ke peringkat pra universiti dan ijazah sarjana muda di universiti luar negara.

Biasiswa ini ditawarkan oleh Yayasan Tenaga Nasional (YTN) kepada pelajar lepasan SPM 2017 yang berkelayakan untuk melanjutkan pengajian ke peringkat pra universiti dan ijazah sarjana muda di Universiti Tenaga Nasional (UNITEN).

Biasiswa oleh UEM Group ini ditawarkan untuk pelajar cemerlang SPM 2017 bagi menduduki program pra-universiti di Kolej Yayasan UEM (KYUEM) di Lembah Beringin, sebelum melanjutkan pengajian di universiti terkemuka dunia.

Permodalan Nasional Berhad (PNB) adalah syarikat pengurusan dana utama Malaysia dengan aset di bawah pengurusan lebih RM279 bilion. Dengan aspirasi untuk menjadi rumah pelaburan tersendiri bertaraf dunia, PNB mempelawa semua calon berkelayakan untuk memohon Anugerah Biasiswa PNB Global 2018. Biasiswa ini adalah biasiswa untuk melanjutkan pengajian ke luar negara.

Yayasan SIme Darby akan menaja pelajar yang aktif serta serba boleh dengan pencapaian akademik yang cemerlang, aktif dalam aktiviti kokurikulum serta mempunyai penglibatan dalam servis komuniti.

Biasiswa Khazanah Global merupakan anugerah berprestij yang menawarkan peluang kepada pelajar Malaysia yang berbakat dan berprestasi tinggi untuk melanjutkan pengajian ke peringkat Ijazah Sarjana Muda dan Pascasiswazah di universiti terkemuka luar negara.

Biasiswa Khazanah Watan merupakan anugerah berprestij yang menawarkan peluang kepada pelajar Malaysia yang berbakat dan berprestasi tinggi untuk melanjutkan pengajian ke peringkat Ijazah Sarjana Muda dan Pascasiswazah di universiti terkemuka tempatan yang terpilih.

Yayasan TM mencari pelajar cemerlang SPM 2017 yang berbakat serta aktif dalam aktiviti ko-kurikulum untuk ditaja. Biasiswa yang ditawarkan adalah untuk program pengajian dalam dan luar negara.

Yayasan Hong Leong mencari pelajar cemerlang SPM 2017 yang berbakat serta aktif dalam aktiviti ko-kurikulum untuk ditaja. Biasiswa yang ditawarkan adalah untuk program pengajian dalam dan luar negara.

Biasiswa ini ditawarkan setiap tahun kepada maksimum 20 pemohon yang berjaya, untuk mengikuti pengajian ijazah sarjana muda sehingga empat tahun di institusi tempatan. Notis tawaran bagi biasiswa ini terbuka kepada semua penuntut warganegara Malaysia yang memerlukan pembiayaan mulai 2015. Para penuntut yang telah memulakan pengajian sarjana muda juga layak untuk memohon sekiranya memenuhi syarat-syarat kelayakan yang ditetapkan.

Shell Malaysia mencari pelajar cemerlang SPM 2017 yang berbakat serta aktif dalam aktiviti ko-kurikulum untuk ditaja. Biasiswa yang ditawarkan adalah untuk program pengajian luar negara.

OCBC Bank mencari pelajar cemerlang SPM 2017 yang berbakat serta aktif dalam aktiviti ko-kurikulum untuk ditaja. Biasiswa yang ditawarkan adalah untuk program pengajian luar negara.

Majlis Amanah Rakyat (MARA) mencari pelajar cemerlang SPM 2017 yang berbakat serta aktif dalam aktiviti ko-kurikulum untuk ditaja. Biasiswa yang ditawarkan adalah untuk program pengajian dalam dan luar negara.

BERKAITAN: Senarai Biasiswa Penuh Pengajian Dalam & Luar Negara Peringkat Diploma, Ijazah, Sarjana & PhD.


Ritual korban darah semasa sambutan perayaan Pasola di Sumba, Indonesia

Dalam zaman telefon pintar dan Facebook kini, kita merasakan bahawa dunia sudahpun menuju ketamadunan maju dan meninggalkan adat kuno. Akan tetapi, di kepulauan Sumba, Indonesia, masyarakat di sana masih mengamalkan korban darah yang melibatkan pergaduhan, berlawan tombak dan penyembelihan haiwan korban.

Masyarakat Sumba terdiri daripada pelbagai puak dengan 12 jenis bahasa dan amalan yang berbeza. Namun dalam perbezaan itu, mereka juga berkongsi beberapa persamaan. Mereka adalah petani yang bergantung kepada hasil tanaman dan mereka percaya korban darah memainkan peranan penting untuk memastikan hasil tuaian yang baik.

Menurut salah seorang penduduk tertua di Sumba, mereka memerlukan darah untuk menyempurnakan upacara ritual. Maka, mereka sering menyembelih anjing, ayam, kerbau dan khinzir untuk mendapatkan darahnya. Hinggakan adakalanya manusia pun dijadikan korban untuk memperoleh kekayaan dan nasib yang baik. Ritual ini merupakan sebahagian daripada kepercayaan warga Sumba yang menganut kepercayaan animisme dinamakan Marapu.

Kepercayaan Marapu ini berkonsepkan pemberian penghormatan kepada roh-roh orang yang telah lama meninggal dunia. Kepercayaan ini juga boleh dilihat pada tempat ibadatnya, struktur rumahnya dan juga ritual berkomunikasi dengan alam roh orang yang sudah mati.

Kepala haiwan korban darah biasanya akan dipotong dan disimpan. Begitu juga adat mereka dahulu kala apabila mengalahkan puak musuh, mereka akan memenggal kepala dan menyimpannya sebagai piala dengan mencucuknya pada batang-batang kayu. Adat memotong kepala ini diukir pada kain atau batu nisan mereka.

Perayaan korban darah bagi suku kaum ini diadakan pada bulan Februari dan Mac setiap tahun dan dimulakan dengan korban haiwan yang mengerikan. Kemudian disusuli dengan acara tinju yang boleh membuatkan Mike Tyson sendiripun berasa ragu-ragu untuk menyertainya.

Acara tinju yang dikenali dengan nama Pajura ini akan mengumpulkan para peninju dari pelbagai puak pada suatu malam yang gelap. Mereka akan mengikat tulang dan tanduk haiwan di tangan sambil dihayunkan ke arah pihak lawan. Para peninju ini akan bertarung dari jam 12 tengah malam sehingga 4 pagi diterangi cahaya bulan semata-mata kerana tidak ada sesiapapun dibenarkan membawa obor atau lampu.

Akan tetapi, Pajura hanyalah sebahagian kecil daripada upacara perayaan Pasola. Semasa menyambut perayaan ini, satu acara pertarungan menggunakan lembing sambil menunggang kuda akan diadakan.

Pada malam sebelum festival Pasola berlangsung, pawang dari setiap puak akan berkumpul dan melakukan upacara nyale untuk menyeru cacing laut sehingga matahari terbit. Setelah itu, mereka akan menuju ke pantai beramai-ramai untuk menangkap haiwan itu bagi meramal hasil tuaian mereka berdasarkan warna cacing tersebut.

Setelah itu, upacara diteruskan dengan perayaan pasola. Pada zaman dahulu, masyarakat Sumba menggunakan lembing dengan hulu yang ditajamkan untuk bertarung. Namun, setelah kemasukan Belanda ke tanah jajahan itu, penggunaannya diharamkan dan digantikan dengan lembing yang tumpul. Walau bagaimanapun, itu sudah cukup untuk mematahkan tulang dan mengerat leher sesiapa sahaja yang terkena sasaran. Dipercayai jika lebih banyak berlaku kematian, maka lebih melimpahlah hasil tuaian mereka. Jika ada peserta Pasola yang mati, kudanya juga akan dijadikan korban darah.

Kadang kala, ribuan penonton yang menyaksikan perlawanan boleh bertukar menjadi huru-hara sehingga keadaan bertukar menjadi seperti sebuah rusuhan. Apabila dihalang pihak polis, mereka akan membaling batu sambil terjerit-jerit bersorak.

Walaupun pihak polis bersedia sepanjang masa mengawasi perjalanan festival ini atas dasar "keselamatan", namun sekiranya berlaku kematian semasa upacara berlangsung, tidak ada sesiapa yang akan didakwa atas kesalahan membunuh.

Batu-batu nisan besar di sebuah dataran menandakan tempat bersemadinya pahlawan yang terkorban semasa upacara Pasola. Kaum Sumba percaya sekiranya mereka mati semasa berlangsungnya perayaan ini, ia adalah satu penghormatan paling besar buat mereka.


5 Peristiwa Puting Beliung Paling Dahsyat Dalam Sejarah

Puting beliung adalah tiub angin berpusing yang menyentuh tanah dan awan kumulonimbus. Angin yang berada di dalam puting beliung berpusing dengan pantas dan menjadikan puting beliung sangat berbahaya.

Walaupun Malaysia pernah diserang angin kuat atau puting beliung, namun kita harus bersyukur ia hanya merosakkan harta benda dan tak cukup kuat untuk membunuh.

iluminasi.com ingin berkongsi 5 peristiwa puting beliung paling dahsyat pernah berlaku.

Bangladesh merupakan negara yang agak kerap dilanda puting beliung. Pada tahun 1973, kawasan yang paling tinggi populasi iaitu Manikganj, Nawabganj dan Singair telah dilanda puting beliung menyebabkan kehancuran besar terhadap harta benda dan nyawa.

Dikhabarkan seluruh kampung musnah secara keseluruhan dan juga beberapa kawasan utama di 9 buah bandar. Sebanyak 680 kematian dicatatkan dalam bencana ini yang dianggap sebagai antara kejadian puting beliung paling dahsyat dalam sejarah.

Pembentukan puting beliung tersebut terjadi oleh gabungan 2 siklon yang menjadi penghancur. Walaupun 680 kematian dicatatkan, ada yang mengatakan lebih dari 1000 nyawa terkorban.

Puting beliung Tri State adalah yang paling dahsyat dan menghangcurkan yang pernah berlaku di Amerika Syarikat. Ketika berlaku, kelajuan puting beliung ini mencecah kadar F5 oleh skala Fujita, iaitu yang paling tinggi pernah dicatatkan di negara ini.

Puting beliung ini melanda lebih daripad 3 jam dan menjadi punca kepada 8 lagi puting beliung kecil. Ia melanda 3 buah negeri iaitu Indiana, Illinois dan Missouri dan 8 puting beliung kecil melanda negeri seperti Kansas, Kentucky, Tenessee dan Alabama.

Kelajuan angin dianggarkan selaju 480 kilometer sejam dan jumlah kematian keseluruhan dicatatkan sebanyak 750 nyawa. Kesan kemusnahan yang ditinggalkan adalah sejauh 352 kilometer yang memusnahkan 15,000 buah rumah.

Sekali lagi berlaku di Bangladesh iaitu pada tahun 1996. Hanya satu puting beliung terlibat yang bergerak dari Madarganj sehingga Mirzapur sejauh 120 kilometer. Ia telah memberi kesaan kepada beberapa daerah lain termasuklah Shakipur, Jamalpur, Gopalpur, Kallhati, Basail dan Tangail.

Sebanyak 3,000 buah rumah musndah dan menyebabkan 700 nyawa melayang. Mangsa-mangsa yang terselamat menceritakan bahawa mereka melihat mangsa lain dibawa angin lebih daripada 1 kilometer. Pasukan penyelamat menyaksikan ramai mayat yang tersangkut di atas pokok ketika menjalankan proses menyelamat.

Kejadian puting beliung kedua paling dashyat dalam sejarah berlaku di Timur Pakistan pada tahun 14 April 1969.

Dalam kejadian paling buruk di Pakistan ini, lebih daripada 700 menjadi mangsa angin ini dan lebih daripada 4,000 yang lain cedera.

Kemusnahan bermula dari Dhaka dan pada hari yang sama Bangladesh juga dipukul puting beliung yang meragut 300 nyawa. Jadi nyawa yang terkorban menjadi lebih daripada 1,000 yang disebabkan oleh puting beliung yang sama.

Mungkin senarai ini patut dinamakan "Tragedi puting beliung paling dahsyat di Bangladesh" kerana kebanyakannya berlaku di negara ini. Berlaku pada tahun 1989 di wilayah Daulatpur adalah tragedi puting beliung paling dahsyat dalam sejarah.

Puting beliung dengan saiz lebih 800 meter ini telah bergerak sejauh 80 kilometer yang meranapkan 20 buah kampung dan membuatkan 80,000 penduduk hilang tempat berteduh.

Lebih daripada 1,300 nyawa dilaporkan terkorban yang merupakan angka kematian tertinggi dalam sejarah akibat puting beliung.

Kemarau yang berlarutan selama 6 bulan itu dikatakan menjadi penyebab yang mempengaruhi keadaan atmosfera.


Kesan Merokok Kepada Bumi Selain Dari Menjejaskan Kesihatan

Tak perlu diberitahu lagi yang merokok membahayakan kesihatan. Kanak-kanak kecil pun tahu. Kita sering membincangkan keburukan merokok kepada tubuh badan perokok dan juga mereka di sekeliling.

Namun, merokok juga mempunyai keburukan yang boleh menyebabkan pencemaran alam sekitar. Tahukah anda rokok menghasilkan 2 bahan kimia utama yang mencemarkan alam sekitar iaitu karbon dioksida dan metana?

Ya, jika anda menghisap sebatang rokok, ia tidaklah terlalu mencemarkan alam sekitar, tetapi jika ramai yang menghisap? Setiap tahun, sebanyak 2.6 bilion kilogram karbon dioksida dan 5.2 bilion kilogram metana dilepaskan ke udara akibat merokok.

Sebanyak 7,000 bahan kimia terhasil apabila rokok dinyalakan dan tak mengejutkan jika statistik menunjukkan 600,000 nyawa orang sekeliling perokok terkorban disebabkan rokok.

Malah, sebelum sebatang rokok itu dinyalakan lagi, pencemaran disebabkannya sudah berlaku. Penghasilan rokok telah menyebabkan pencemaran yang amat buruk bermula daripada tembakau ditanam sehinggalah sebatang rokok dihasilkan.

Menurut Organisasi Kesihatan Dunia, penanaman tembakau menyumbang kepada 2 hingga 4 peratus kesan pembalakan global serta meningkatkan suhu dunia.

Penanaman tembakau yang berleluasa membuatkan nutrien dalam tanah seperti potasium, nitrogen dan fosforus dalam tanah semakin merosot.

Dalam jangka masa panjang, jika tiada pertukaran tanaman, gangguan nutrien tanah akan berlaku dan akan menyebabkan berlakunya tanah rosak bertukar menjadi seperti padang pasir.

Selain itu, dianggarkan sebanyak 17,000 nyawa terkorban setiap tahun di seluruh dunia akibat api yang berpunca daripada puntung rokok yang dibuang merata-rata atau pemetik api.

Dalam sebuah survey oleh Ocean Corservancy, puntung rokok merupakaan sampah individu yang paling banyak di jumpai di dunia. Di Amerika Syarikat sahaja, sebanyak 79.8 juta kilogram puntung rokok dipungut setiap tahun dan sebanyak 4.5 trilion sampaah dari rokok telah mengotori bumi di serata dunia.

Pada tahun 2009, dianggarkan sebanyak 3,216,991 rokok atau puntung rokok dipungut di tepi pantai dan kawasan pedalaman di seluruh dunia, menurut Ocean Conservancy. Jumlah ini tak termasuk 18,555 pemetik api, 74,399 penapis rokok dan 36,397 kotak rokok.

Kandungan kimia yang terdapat dalam penapis rokok yang telah dihisap menyebabkan bahan kimia berbahaya seperti arsenik, aseton, ammonia, benzene, kadmium, formaldehid, toluene dan plumbum jika ia masuk ke dalam air.

Malah, ikan-ikan juga menjadi mangsa kerana termakan puntung rokok. Satu puntung rokok mampu membunuh seekor ikan yang hidup dalam sebuah bekas berisi 1 liter air.


10 tanda anda mungkin dijangkiti virus HIV

Ramai mengetahui bahawa virus yang paling berbahaya dan boleh membawa maut ialah Human Immunodeficiency Virus atau lebih dikenali sebagai HIV. Virus HIV ini pula boleh menjurus kepada penyakit yang lebih berbahaya iaitu Acquired Immunodeficiency Syndrome atau lebih dikenali sebagai AIDS. Penyakit ini boleh menyebabkan sistem imunisasi di dalam tubuh kita gagal berfungsi.

Virus HIV ini menunjukkan tanda-tanda yang agak lambat, sekitar satu atau dua bulan selepas dijangkiti. Sekitar 40-90 peratus pesakit hanya mengalami tanda seperti terkena selsema biasa sahaja. Walau bagaimanapun, ada juga sesetengah kes virus HIV yang dilaporkan lambat menunjukkan gejalanya sehingga bertahun-tahun kemudian.

Maka, amatlah penting untuk anda melakukan pemeriksaan berkala jika pernah melakukan hubungan seksual tanpa perlindungan atau mungkin terlibat dalam penyalahgunaan dadah dan berkongsi jarum suntikan. Berikut kami kongsikan 10 tanda awal jika seseorang itu dijangkiti virus HIV.

Salah satu tanda yang akan dialami adalah demam ringan yang kerap disertai dengan gejala ringan lain seperti keletihan. Pada saat ini, virus tersebut sudahpun memasuki dalam aliran darah dan mula berkembang dalam jumlah yang besar. Ini akan menyebabkan adanya reaksi inflamasi (radang) pada sistem imunisasi tubuh.

Tindak balas yang terhasil apabila sistem kekebalan tubuh mula melawan virus ini boleh membuatkan anda berasa letih dan lesu. Bahkan, jika melakukan aktiviti ringan sekalipun anda akan merasakan keletihan yang amat sangat.

Penghidap virus HIV juga akan merasakan gejala lain seperti sakit kepala dan disertai dengan sakit di bahagian kerongkong. Tambahan lagi, pesakit juga akan merasa sakit di bahagian mulut dan mungkin di bahagian kelamin.

Dilaporkan sekitar 30 hingga 60 peratus penghidap virus HIV akan mengalami rasa mual, muntah dan cirit-birit dalam jangka waktu yang singkat. Namun begitu, gejala ini juga mungkin terhasil akibat kesan dari terapi atau perubatan.

Penurunan berat badan yang ketara biasanya berlaku kepada penghidap virus HIV. Ini kerana kesan daripada muntah dan cirit birit yang dialami mereka serta kurang selera makan. Apabila penurunan berat badan berlanjutan untuk jangka panjang, ini bermakna sistem imunisasi di dalam tubuh mereka hampir habis.

Hampir separuh daripada penghidap virus HIV mendapati bahawa badan mereka akan mengeluarkan peluh yang banyak pada waktu malam. Keringat peluh yang keluar itu tidak ada kaitannya dengan aktiviti lasak atau sukan.

Batuk yang disertai oleh selsema dan demam mungkin adalah perkara biasa dialami oleh kebanyakan orang. Bagi penghidap virus HIV pula, mereka biasanya akan mengalami batuk kering yang sukar untuk sembuh. Ini adalah petanda bahawa jangkitan virus ini sedang meningkat. Ubat batuk biasa yang diberikan oleh doktor juga sukar menyembuhkan keadaan itu.

Tanda lain yang berlaku pada penghidap virus HIV tahap akhir adalah terjadi perubahan pada kuku. Antara gejalanya adalah seperti kuku menebal, melengkung, terpisah dari isi jari dan berubah warna. Biasanya kuku yang putih akan bertukar menjadi kehitam-hitaman atau adanya garis coklat pada kuku. Keadaan ini berpunca daripada jangkitan kulat pada kuku akibat kerosakan sistem imunisasi badan.

Bagi penghidap virus HIV yang berada pada tahap kronik, biasanya tangan dan kaki mereka akan mengalami kebas dan kurang deria rasa. Hal ini juga disebut dengan neuropati perifer yang biasanya terjadi kepada pesakit kencing manis yang kronik.

Pada peringat akhir jangkitan virus HIV, penghidap akan mengalami masalah sukar untuk menumpukan perhatian. Mereka juga akan mengalami masalah psikologi seperti mudah berasa emosi atau tersinggung. Jika berterusan, kawalan motor juga akan merosot sehingga menyukarkan aktiviti harian yang mudah seperti menulis menggunakan tangan.

Sebaiknya-baiknya, anda perlulah menghindari segala aktiviti tidak sihat yang boleh menjurus kepada jangkitan virus HIV ini. Amalan gaya hidup yang baik dan aktiviti bermanfaat juga boleh menyihatkan tubuh anda. Jika anda positif bahawa anda mempunyai tanda dan gejala jangkitan virus HIV ini, segeralah mendapatkan nasihat dan rawatan doktor pakar agar tidak terkena pula penyakit AIDS.


5 Negara Yang Penduduknya Menghabiskan Masa Paling Lama Untuk Ke Tempat Kerja

Bangun pagi dan terpaksa menempuh perjalanan sesak menaiki kenderaan atau kemudahan awam yang memakan masa ke tempat kerja, bukanlah sesuatu yang aneh bagi masyarakat kita - khasnya mereka yang tinggal di kawasan-kawasan bandar. Kadar kesesakan di bandar seperti Kuala Lumpur, Johor Bahru dan Pulau Pinang dapat dilihat jauh lebih teruk berbanding negeri-negeri lain.

Walaupun begitu, apabila seluruh dunia dibandingkan, banyak lagi negara lain yang mempunyai kadar perjalanan purata lebih teruk jika dibandingkan dengan negara kita. Penduduk di negara-negara ini secara purata menghabiskan tempoh waktu yang lebih panjang untuk ke tempat kerja berbanding negara-negara lain di seluruh dunia.

Tahukah anda negara manakah di dunia yang mempunyai purata masa perjalanan paling panjang dan lama ke tempat kerja, menewaskan kesemua negara lain tidak kira menggunakan kenderaan sendiri mahupun transport awam?

Kenya mencatatkan masa perjalanan kelima paling panjang di dunia dengan purata 1 jam 28 minit dihabiskan oleh pemandu. Kadar kesesakan di Kenya berlaku disebabkan kadar infrastruktur jalan raya mereka tidak seimbang dengan kadar pembangunan negara mereka, terutamanya di ibu kota Kenya, Nairobi.

Dengan 1 jam 30 minit, Hong Kong mendapat tempat ke empat tertinggi purata masa perjalanan harian penduduk dunia. Hong Kong mempunyai lonjakan pemilikan kereta yang agak tinggi sehingga 30%, menyebabkan kepadatan jalan berlaku di luar kawalan. Bagaimanapun, beberapa langkah menyeimbangkan semula situasi itu telah dijalankan dengan budaya berbasikal semakin mendapat tempat di sana.

Tempat ketiga tidak lain dan tidak bukan dipegang oleh negara India yang memang terkenal sebagai sebuah negara padat dengan kereta dan kesesakan. Purata masa perjalanan di India adalah 1 jam 31 minit dengan dua bandar besar iaitu Bangalore dan New Delhi menjadi penyumbang utama kepada statistik tersebut.

Mempunyai statistik pemilikan 1 kereta untuk setiap 2 penduduk, purata masa perjalanan di Emiriyah Arab Bersatu menduduki tempat kedua, dengan purata 1 jam 36 minit sehari, hanya kurang 1 minit berbanding sahaja berbanding negara yang memegang tempat pertama iaitu Israel. Israel adalah negara yang penduduknya menghabiskan masa paling lama, berada dalam kesesakan jalan raya setiap hari - ketika untuk ke tempat kerja.

Israel mempunyai purata 1 jam 37 minit dihabiskan dalam sehari oleh penduduk mereka di atas jalan raya dengan 73% penduduk Israel sanggup menerima pendapatan lebih rendah asalkan masa perjalanan harian mereka dapat dikurangkan.

Menurut kajian yang dijalankan ini, 5 negara yang mempunyai waktu perjalanan harian paling singkat adalah Itali di tempat kelima dengan 55 minit purata perjalanan. Sepanyol berada di tangga ke empat dengan 51 minit purata perjalanan.

China dan Taiwan berkongsi kedudukan sama dengan kedua-dua negara mempunyai purata waktu perjalanan harian selama 50 minit bagi semua penduduk. Vietnam berjaya membina sistem perjalanan yang agak efisien dengan setiap penduduk menghabiskan 44 minit sehari untuk perjalanan yang melayakkan negara tersebut berada di tempat kedua.

Tempat pertama pula dipegang oleh negara Jepun dengan purata perjalanan harian penduduk mereka adalah 39 minit, hampir satu per tiga waktu perjalanan yang diluangkan di Israel. Budaya masyarakat Jepun dalam menangani waktu perjalanan memang sangat unik, dengan penggunaan basikal secara meluas dan kewujudan petugas yang akan menolak penumpang agar dapat masuk ke dalam tren di lihat sebagai perkara biasa.

Jadi tidak hairanlah Jepun mempunyai waktu perjalanan paling efisien di antara semua negara dalam mengharungi liku hidup cabaran ke tempat kerja.

Dalam kajian yang dijalankan oleh Dalia Research ini, mereka mendapati Malaysia berada pada kedudukan ke 11 paling lama tempoh perjalanan daripada 52 buah negara.

Beberapa buah negara lain yang dicatatkan mempunyai purata masa perjalanan lebih panjang berbanding Malaysia adalah Singapura, Pakistan, Filipina, Mesir dan Afrika Selatan. Kajian mendapati penduduk Malaysia terpaksa menggunakan hampir 1 jam 21 minit sehari untuk ke tempat kerja, dengan penduduk di bandar meluangkan lebih banyak masa berbanding penduduk desa.

Banyak kajian sudah dijalankan berkenaan penggunaan masa penduduk di Kuala Lumpur khasnya, untuk ke tempat kerja. Secara purata - masa yang digunakan oleh penduduk Malaysia setiap tahun untuk ke tempat kerja semakin meningkat, dengan 1 daripada 5 orang penduduk bersetuju kesesakan jalan adalah perkara paling buruk yang berlaku dalam kehidupan seharian kita.

Sebagai alternatif, pelbagai usaha sedang dilakukan melalui penambahan sistem pengangkutan awam dan juga galakan penggunaan basikal. Dengan sasaran 40% penggunaan pengangkutan awam berbanding 25% ketika ini, tidak mustahil kita dapat menurunkan tempoh perjalanan ke tempat kerja setiap hari - persoalannya, mahukah kita menerima perubahan itu?

Adakah rakyat Malaysia sanggup mengorbankan penggunaan kereta yang kita amalkan, untuk mula menggunakan pengangkutan awam bukan lagi sebagai alternatif, tetapi sebagai satu tabiat biasa orang Malaysia?


Kisah Ringkas Kehidupan 4 Imam Mazhab Terbesar

Pemahaman undang-undang dan kod tatalaku Islam adalah suatu yang sentiasa berubah sepanjang sejarah Islam. Generasi pertama umat Islam selepas Nabi Muhammad S.A.W. melalui zaman yang lebih mudah dalam menjadi Muslim sebenar kerana mereka mempunyai akses kepada pengetahuan Islam terus daripada Para Sahabat baginda.

Masa yang kian berlalu walaubagaimanapun memerlukan suatu rujukan terhadap undang-undang dan kod tatalaku Islam yang lebih terperinci, yang mudah untuk diakses oleh kebanyakan umat Islam.

4 orang imam dalam senarai ini (Imam Abu Hanifa, Imam Ahmad Hanbal, Imam Malik dan Imam Syafie) merupakan invididu-individu penting yang menjalankan tanggungjawab tersebut dalam memastikan generasi umat Islam yang mendatang kekal mengikut ajaran Islam yang sebenar.

Nama sebenar Imam Abu Hanifa adalah Nu'man ibn Thabit. Beliau dilahirkan pada tahun 699 dalam sebuah keluarga Farsi di sebuah bandar di Iraq, iaitu Kufa. Bapa beliau, Thabit merupakan seorang ahli perniagaan berjaya dan Abu Hanifa berhasrat ingin mengikut jejak langkah bapanya itu.

Pemerintahan gabenor Al-Hajjaj ibn Yusuf yang menindas membuatkan rakyatnya berasa tertekan. Bagi keluarga Abu Hanifa, mereka lebih fokus kepada menjalankan perniagaan keluarga yang berasaskan pembuatan sutera, dan menjauhkan diri daripada sebarang masalah.

Selepas kematian gabenor Al-Hajjaj pada tahun 713, segala polisi yang menindas ulama di bandar tersebut dihapuskan, dan pengajian Islam mula mendapat tempat di hati rakyat Kufa, terutamanya ketika pemerintahan Umar ibn Abd al-Aziz (717-720).

Ketika di usia remaja, Abu Hanifa mula menuntut ilmu di bawah beberapa ulama tempatan Kufa. Beliau turut berpeluang untuk berjumpa antara 8 hingga 10 orang sahabat Nabi Muhammad S.A.W.. Antaranya termasuklah Anas ibn Malik, Sahl ibn Sa'd dan Jabir ibn Abdullah.

Selepas belajar daripada beberapa orang ulama ulung di Kufa, beliau melanjutkan pengajian ke tahap yang lebih tinggi di Mekah dan Madinah daripada beberapa orang guru termasuklah Ata ibn Abu Rabah, yang merupakan salah seorang ulama terhebat di Mekah pada ketika itu.

Setelah bertahun-tahun menuntut daripada ulama-ulama besar, beliau akhirnya menjadi pakar dalam perundangan Islam, tafsir Al-Quran dan kalam (mencari ilmu teologi melalui perdebabatan dan logik). Malah, teknik kalam turut menjadi asas metodologi bagi menentukan undang-undang Islam.

Ujian: Ditangkap, dipenjara, dicambuk, diseksa dan dipaksa minum racun oleh pemerintah lalu meninggal dunia kerana tidak setuju dengan dasar-dasar pemerintah.

Nama sebenar Imam Malik adalah Malik ibn Anas. Beliau dilahirkan di Kota Madinah pada tahun 711, 79 tahun selepas kewafatan Nabi Muhammad S.A.W. di bandar yang sama. Keluarga Imam Malik berasal daripada Yaman, namun datuknya berpindah ke Madinah ketika pemerintahan Khalifah Umar ibn al-Khattab.

Kedua bapa dan datuk beliau pernah menuntut ilmu sains agama daripada Para Sahabat yang masih hidup di Madinah. Imam Malik yang masih kanak-kanak dibesarkan dalam persekitaran yang berasaskan pengajian Islam, yang dipelajari daripada bapa dan bapa saudara.

Bapa saudara beliau, iaitu Nafi' adalah seorang ulama terkemuka di Madinah. Nafi' menggunakan hadis yang diriwayatkan daripada Aisha, Abu Hurairah dan Abdullah ibn Umar sebagai sumber kerana ilmu mereka yang luas tentang hadis Rasulullah.

Walaupun pusat pemerintahan dunia Islam bukan lagi di Madinah ketika zaman Khalifah Ali sekitar tahun 650an, kota ini tetap menjadi ibu negeri keilmuan Islam, memudahkan Imam Malik untuk menguasai ilmu sains hadis, tafsir Al-Quran dan fiqah.

Selepas bertahun lamanya menuntut ilmu dari kecil hingga ke usia 30an, Imam Malik menjadi terkenal sebagai orang yang paling berilmu di Madinah ketika zaman itu. Beliau kemudiannya menjadi guru, berjaya menarik ramai pelajar untuk mendengar kuliah, yang kerap kali diadakan di masjid Nabi, iaitu Masjid an-Nabawi.

Beliau selalunya akan duduk di mimbar masjid dengan Al-Quran di sebelah tangan dan sebuah koleksi hadis di sebelah tangan yang lain, sambil memberi pendapat berkaitan undang-undang Islam berdasarkan 2 sumber ini.

Antara pelajar yang tertarik untuk menghadiri kuliah beliau termasuklah Abu Yusuf dan Muhammad al-Shaybani yang merupakan 2 orang murid penting Imam Abu Hanifa). Imam Al-Shafie adalah antara murid beliau juga.

Ujian: Dicambuk dengan cemeti lebih kurang 70 kali sepanjang hayatnya oleh pemerintah kerana sering mengeluarkan kenyataan yang bertentangan dengan kehendak pemerintah.

Nama sebenar beliau adalah Muhammad ibn Idris al-Shafie. Imam Shafie dilahirkan pada tahun 767 (tahun Imam Abu Hanifa meninggal dunia) di Gaza, Palestin. Bapa beliau meninggal dunia ketika beliau masih kecil, dan beliau bersama ibu lantas berpindah ke Mekah bagi bersama keluarga yang menetap di sana. Keluarga beliau sebenarnya berasal daripada Yaman.

Walaupun ekonomi keluarga tidak stabil, ibu beliau menegaskan agar beliau menuntut ilmu dalam pengajian Islam kerana mereka mempunyai pertalian darah dengan Nabi Muhammad S.A.W..

Sebagai seorang anak muda, beliau diajar tentang tatabahasa Arab, kesusasteraan dan sejarah. Beliau terpaksa menulis nota di atas tulang haiwan kerana tidak mampu untuk membeli bahan penulisan yang lebih baik. Namun begitu, beliau berjaya menghafal Al-Quran ketika berusia 7 tahun.

Sejak itu, beliau mula mendalami ilmu fiqah, dan menghafal beberapa buah buku fiqah terkenal pada ketika itu. Antara buku fiqah yang dihafal adalah Muwatta (oleh Imam Malik) ketika berusia 10 tahun.

Ketika berusia 13 tahun, Imam Shafie secara peribadi telah diarahkan oleh Gabenor Mekah untuk menuntut ilmu daripada Imam Malik sendiri di Madinah. Imam Malik yang sangat kagum dengan kepintaran dan kecerdasan minda anak muda ini, membuat keputusan untuk memberikan bantuan kewangan agar beliau dapat kekal meneruskan pengajian dalam pengajian fiqah.

Selain Imam Malik, beliau turut belajar daripada murid Imam Hanifa iaitu Imam Muhammad al-Shaybani. Pendedahan pendekatan kepada ilmu fiqah daripada guru yang berbeza sangat bermanfaat buat Imam Shafie. Walaupun hanya berusia 20an, Imam Shafie terkenal sebagai ulama yang sangat berpengetahuan.

Ujian: Tangan dan kakinya dirantai lalu dibawa menghadap pemerintah dan hampir-hampir dipancung kerana dituduh Syiah dan pemecah-belah masyarakat.

Nama sebenar beliau adalah Ahmad ibn Hanbal al-Shaybani. Beliau dilahirkan di Baghdad (ibu negeri Kerajaan Abbasiyah) pada tahun 778. Bandar yang baru sahaja ditubuhkan itu sangat pantas menjadi pusat pengajian Islam. Sebagai anak kecil, Imam Hanbal mempunyai banyak peluang untuk mempelajari dan mengembangkan ilmu pengetahuan.

Pada usia 10 tahun, beliau berjaya menghafal keseluruhan Al-Quran dan mula mempelajari hadis Nabi Muhammad S.A.W.. Seperti Imam Shafie, Imam Hanbal juga kehilangan bapa sejak kecil lagi. Selain memperuntukkan masa untuk mempelajari ilmu fiqah dan hadis daripada ulama terhebat di Baghdad, beliau juga bekerja bagi menyara keluarga.

Beliau berpeluang menuntut ilmu berkaitan fiqah daripada Abu Yusuf (anak murid terdekat Imam Abu Hanifa). Selepas mahir dalam Mazhab Hanafi, beliau mula berguru dengan ulama besar Baghdad seperti Haitham ibn Bishr.

Selepas tamat pengajian di Baghdad, beliau mengembara ke Mekah, Madinah, Yaman dan Syria bagi meluaskan ilmu pengetahuan. Semasa pengembaraan ini, beliau sempat bertemu dengan Imam Shafie di Mekah. Imam Shafie membantu Imam Hanbal yang masih muda untuk memahami prinsip di sebalik hadis dan ilmu fiqah.

Kerjasama antara kedua Imam ini jelas menunjukkan bahawa tiada permusuhan antara mazhab yang berlainan. Malah, sebelum meninggalkan Baghdad, Imam Syafie telah direkodkan berkata, "Aku meninggalkan Baghdad apabila tiada seorang pun yang lebih alim, lebih bijak mengukum berbanding Ahmad ibn Hanbal.".

Pada tahun 820, pada ketika Imam Hanbal berusia 40 tahun, guru beliau Imam Shafie meninggal dunia. Pada ketika itu, Imam Hanbal mula mengajar hadis dan fiqah kepada rakyat Baghdad. Walaupun tinggal di ibu negeri kerajaan Islam pada ketika itu, Imam Hanbal enggan tertarik dengan kehidupan mewah walaupun ramai yang cuba menawarkan hadiah dan sebagainya kepada beliau. Beliau terus hidup secara bersederhana bebas daripada pengaruh politik yang berupaya memberikan kesan kepada ajaran yang dibawa beliau.

Ujian: Dipenjara oleh pemerintah dan dirotan belakangnya hingga hampir terlucut kainnya kerana mengeluarkan fatwa yang bertentangan dengan kehendak pemerintah. Pemerintah menganggap mereka lebih betul daripada ulama.

Berdasarkan kisah hidup keempat-empat imam ulung ilmu fiqah ini, kita dapat simpulkan mereka mempunyai keimanan yang sangat teguh dalam menegakkan syiar Islam dan berani kerana yakin Allah ada bersama mereka. Ujian yang diterima tidak mematahkan semangat mereka untuk terus menyebarkan ilmu pengajian Islam.


11 selebriti wanita Hollywood ini merupakan graduan universiti bertaraf dunia

Ramai sedia maklum pendidikan adalah suatu aspek yang sangat penting dalam kehidupan. Ia amat penting untuk kita berjaya dan menjadi insan yang berguna kepada masyarakat. Beberapa pelakon wanita terkenal di Hollywood juga berpendapat begitu dan menitikberatkan pendidikan berbanding kerjaya lakonan mereka. Ini kerana bakat dan rupa sahaja tidak mencukupi untuk menjamin kehidupan yang lebih baik di masa kelak.

Kami ingin kongsikan 11 orang pelakon wanita Hollywood popular yang berjaya menamatkan pengajian mereka di universiti terkemuka dan mendapatkan segulung ijazah:

Artis senior ini memang tidak diragui lagi bakat lakonannya. Banyak membintangi filem romantis Hollywood, beliau juga merupakan seorang wanita yang cerdas dan berjaya menamatkan pengajiannya di Yale University dalam bidang kesusasteraan. Dia juga pernah memenangi Golden Globe Award kerana bakatnya di dalam bidang lakonan yang diceburinya.

Pelakon kelahiran Amerika Syarikat ini pernah membintangi filem Exposed bersama bintang gandingan Keanu Reeves. Pelakon yang juga pernah membintangi filem Finding Mrs. Claus ini menamatkan pengajiannya dalam bidang Pengajian Asia Timur dari Harvard University dengan anugerah magna cum laude iaitu kepujian kedua tertinggi di universiti berprestij itu.

Pelakon ini pernah membintangi filem The Hunger Games pada tahun 2012 sebagai Effie Trinket dan juga filem Lego the Movie sebagai Wyldstyle. Bukan sahaja Elizabeth merupakan bintang Hollywood yang cantik rupa parasnya malah dia juga berjaya menamatkan pengajian di Universiti Penssylvania dengan magna cum laude dalam jurusan komunikasi.

Rachel Dratch adalah salah seorang graduan di dalam bidang teater di Dartmouth College pada tahun 1988. Daripada pementasan teater dia menyambung kerjayanya menerusi lakonan filemnya iaitu Just Go With It. Dia juga merupakan seorang penulis skrip, pelakon dan juga seorang pelawak.

Christy merupakan salah seorang daripada model jenama terkenal Calvin Klein selama hampir 20 tahun lamanya. Model cantik ini juga memegang ijazah sarjana di dalam bidang Kesihatan Awam dari Columbia University. Sebelum itu, dia juga berjaya menamatkan pengajian di peringkat ijazah sarjana dari New York University dalam bidang falsafah dan perbandingan agama.

Maggie adalah kakak kepada pelakon terkenal iaitu Jake Gyllenhaal. Dia pernah membintangi filem Batman: The Dark Night sebagai Rachel Dawes dan melakonkan watak Zee di dalam filem Monster House. Maggie juga berjaya menamatkan pengajiannya selama 4 tahun di Columbia University pada tahun 1999 dan mendapat Sarjana Muda dalam jurusan Agama Ketimuran dan Sastera.

Julia pernah berlakon di dalam filem The Prince and Me dan juga The Bourne Identity bersama bintang terkenal Matt Damon. Merupakan bekas penuntut di Columbia University dalam jurusan Kesusasteraan Inggeris, dia berjaya mendapatkan ijazah sarjana bersama penganugerahan pencapaian cemerlang oleh pihak universiti.

Pelakon yang dilahirkan pada 19 April 1968 ini kerap membintangi filem saspens pada penghujung tahun 90-an dan juga awal 2000. Ashley melanjutkan pengajiannya setelah menceburi bidang lakonan dalam jurusan Pentadbiran Awam. Dia berjaya menamatkan pengajian ijazah sarjananya dari John F. Kennedy School di Harvard University pada tahun 2010.

Dilahirkan pada 22 Jun 1949, pelakon veteran ini tidak asing lagi dalam dunia perfileman Hollywood. Meryl juga merupakan graduan di universiti ke-3 tertua di Amerika Syarikat iaitu Yale University dalam bidang lakonan. Maka tidak hairanlah jika pelakon ini pernah menggondol 3 anugerah Oscar sejak menceburi bidang lakonan. Antara filem yang pernah dibintanginya ialah The Devil Wears Prada bersama pelakon Anne Hathaway dan juga filem musikal Mamma Mia!.

Pelakon cantik manis ini dikenali melalui filem lakonannya seperti Black Swan, Annihilation dan banyak lagi. Pelakon ini juga merupakan graduan lulusan Harvard University dalam bidang psikologi. Natalie bukan sahaja seorang pelakon yang berbakat dan cantik, malah dia juga adalah seorang gadis yang pintar.

Pelakon kelahiran Perancis yang dibesarkan di England ini sangat diminati kerana lakonannya sebagai Hermione di dalam filem bersiri yang diadaptasi daripada novel terkenal iaitu Harry Potter. Emma juga merupakan seorang graduan jurusan kesusasteraan Inggeris dari Brown University. Bukan sahaja berbakat dan pintar, Emma juga telah berjaya diangkat sebagai salah seorang duta perwakilan Persatuan Bangsa-Bangsa Bersatu (PBB).

Adakah anda masih berpendapat rupa paras yang cantik dan bakat sahaja sudah cukup untuk menjamin masa depan yang cerah? Anda nilailah sendiri.


8 Produk Harian Penting Hasil Ciptaan Wanita (Bahagian 2)

Ciptaan produk tidak terhad kepada jantina. Di kala kebanyakan produk di dunia ketika ini hasil ciptaan lelaki, namun wanita juga tidak ketinggalan untuk menyumbang kepada dunia.

Seperti dalam artikel yang lalu, iluminasi.com ingin berkongsi hasil 8 sumbangan wanita dalam penciptaan produk berguna.

Pada zaman dahulu komunikasi di antara kapal-kapal sangat terhad kepada bendera berwarna, tanglung dan jeritan. Namun masalah itu tidak lagi dihadapi apabila Martha Coston mencipta suar isyarat (signal flares).

Idea penciptaan ini bukanlah seluruhnya daripada Martha, kerana beliau terjumpa buku nota milik arwah suaminya. Beliau kemudiannya menghabiskan masa 10 tahun bekerjasama dengan ahli kimia dan pakar piroteknik untuk merealisasikan idea tersebut.

Pada tahun 1859, ia dipatenkan dan Martha dinamakan sebagai pentadbir manakala arwah suaminya dikredit sebagai pencipta.

Seorang tukang tenun, Tabitha Babbitt adalah manusia pertama yang mencadangkan supaya pekerja kayu balak menggunakan gergaji bulat untuk memotong, berbanding menggunakan gergaji yang memerlukan dua orang dan hanya berfungsi jika ditarik.

Pada tahun 1983, Tabitha telah menghasilkan prototaip gergaji tersebut dan memasang pada roda mesin tenunnya. Kemudiannya ciptaan itu mahu dipatenkan oleh beliau namun komuniti yang dikenali sebagai Shaker ketika itu tidak meluluskan pemfailan paten, dan mengambil kesempatan terhadap ciptaan tersebut.

Hedy Lamar merupakan pelakon dan ikon kecantikan Austria. Beliau membuktikan bukan sahaja mempunyai rupa paras menawan malah sangat pintar.

Hedy telah mencipta Sistem Komunikasi Rahsia yang membantu mencegah mesej rahsia daripada diketahui oleh pihak musuh ketika Perang Dunia Kedua.

Ciptaan Hedy bersama George Anthiel telah menerima paten pada tahun 1941. Sistem tersebut menggunakan torpedo kawalan jauh atau teknologi lompatan frekuensi untuk berfungsi.

Sistem ini memberikan asas kepada penciptaan Wi-Fi dan GPS zaman moden. Hedy Lamar dimasukkan dalam senarai pencipta wanita paling penting dalam abad ke-20.

Katil lipat berkabinet telah dicipta lebih daripada 100 tahun oleh Sarah E. Goode. Ciptaanya itu dipatenkan pada tahun 1885, menjadikan Sarah wanita Amerika Afrika pertama yang diberikan paten di Amerika Syarikat.

15 tahun kemudian ciptaan baru yang diberikan nama "Katil Murphy" terhasil.

Pada tahun 1952, seorang ahli kimia yang bekerja di syarikat 3M, Patsy Sherman berasa hairan dan bingung apabila terlihat getah fluorokimia yang jatuh ke atas kasut pembantu makmal tidak tertanggal.

Getah tersebut tidak mengubah warna kasut tersebut malah menjadi kalis kepada air, minyak dan cecair yang lain. Patsy mendapat idea untuk menghasilkan sesuatu bersama pencipta bersama, Samuel Smith.

Saintis wanita pertama di syarikat General Electric, Katharine Blodgett telah menemukan cara untuk memindahkan salutan monomolecular nipis kepada kaca dan logam pada tahun 1935.

Teknik tersebut telah berjaya menghasilkan kaca yang menghilangkan silau dan herotan. Ciptaan ini telah merevolusikan produk seperti mikroskop, kamera, kaca mata dan banyak lagi.

Siapa cakap lelaki sahaja pakar dalam pengkomputeran. Pada tahun 1950, seorang saintis komputer iaitu Dr. Grace Hopper dan pasukannya telah mencipta program perisian komputer mesra pengguna yang, iaitu COBOL pada tahun 1950.

Bahasa pengaturcaraan komputer ini antara yang pertama di zaman moden. Beliau juga telah merekabentuk komputer Mark 1 bersama-sama Howard Aiken pada tahun 1944. Pada tahun 1969, anugerah Computer Science Man of the Year Award yang pertama di dunia dianugerahkan kepada Grace Hopper.

Pada tahun 1947, ahli biofizik dan peneraju tenaga suria, Maria Telkes bekerjasama dengan seorang arkitek, Eleanor Raymon untuk membina rumah yang dijana keseluruhannya oleh tenaga solar pertama di dunia.

Saintis dari Hungary ini telah mencipta penjana kuasa termoelektrik untuk menyediakan pemanasan bagi Rumah Dover di Scotland. Beliau menggunakan garam Glauber iaitu garam dari asid sulfurik untuk menyimpan haba pada musim sejuk yang teruk.


Rakyat Negara Mana Paling Sukakan Kucing Di Dunia?

Siapa boleh tahan dengan wajah kucing yang comel? Walaupun mempunyai perangai yang agak degil serta tidak menurut kata malahan lebih gemar membuat hal sendiri, kucing adalah binatang peliharaan yang cukup disayangi di seluruh dunia.

Bagi penggemar kucing, menjaga haiwan comel ini merupakan pengalaman yang tak akan dilupakan apatah lagi sekiranya kita berkesempatan untuk melihat seluruh hayat kucing tersebut, daripada lahir sehinggalah kucing tersebut menghembuskan nafasnya yang terakhir.

Walaupun tidak mampu menghidu dadah, jarang berminat untuk memulangkan semula bola yang sudah dibaling dan lebih gemar duduk di mana saja mereka suka, hanya tuan kucing tahu betapa nikmatnya apabila kucing duduk di atas riba sambil kita menonton televisyen atau membaca buku. Persoalannya - negara mana paling ramai pencinta kucing?

Secara purata, negara yang paling menyayangi kucing di antara semua penduduk di seluruh dunia adalah rakyat Russia. Lima puluh sembilan peratus (59%) penduduk Russia memiliki sekurang-kurangnya seekor kucing di rumah.

Ini bermaksud, untuk setiap 2 rumah di Russia, satu rumah memiliki seekor kucing sebagai binatang peliharaan dan ini meletakkan Russia sebagai negara nombor satu pemelihara kucing. Mengapa kucing sangat popular di Russia?

Semua itu berlaku kerana sejarah Russia mempunyai pertalian yang rapat dengan kucing. Ratu Elizabeth Petrovna yang memerintah Russia pada kurun ke 18 membela beberapa ekor kucing di dalam istana bagi memastikan istana beliau bebas daripada tikus. Kucing-kucing tersebut diberikan layanan istimewa dan dimanjakan dengan makanan-makanan sedap oleh pihak istana setiap hari, sehingga perkara itu menjadi tradisi masyarakat Russia.

Tradisi menyimpan kucing dalam bangunan rasmi itu diteruskan sehingga ke zaman sekarang, dengan Hermitage Museum yang terletak di St. Petersburg menempatkan sehingga 70 ekor kucing di dalamnya yang dibiarkan hidup bebas.

Kucing-kucing tersebut mempunyai penjaga khas mereka sendiri malahan mempunyai seorang individu yang dilantik bertugas sebagai setiausaha media, sekiranya kucing-kucing tersebut mahu ditemuramah wartawan agaknya. Pada peringkat nasional, setiap 1 haribulan Mac Russia akan menyambut Hari Kucing Kebangsaan di negara mereka.

Tempat kedua pula di menangi oleh rakyat Ukraine, dengan 49% rakyat mereka memelihara kucing di rumah. Warganegara Amerika Syarikat ditempat ketiga dengan 43% , Belgium 42% dan Argentina pada tempat kelima dengan 41%.

Di mana Malaysia? Malaysia sebenarnya berkongsi kedudukan ke enam dengan Chile, Itali dan Emiriyah Arab Bersatu dengan 40 peratus penduduk membela kucing di rumah. Walaupun negara kita hanya sekadar menjadi negara ke enam paling banyak memelihara kucing, jangan terkejut pula sekiranya Malaysia mendahului negara-negara lain dalam satu perkara lain yang melibatkan kucing.

Selain daripada mengkaji jumlah tuan punya kucing mengikut negara, kajian tersebut juga menyelidik berkenaan jumlah kucing yang dipelihara di dalam satu kediaman. Negara kita mendahului jauh negara-negara lain dalam jumlah kucing yang dibela, yang meletakkan rakyat Malaysia paling gemar membela banyak dalam satu masa!

Walaupun Russia mencatatkan jumlah kucing per kediaman yang tinggi, 41 peratus daripada jumlah keseluruhan hanya membela seekor kucing, 10 peratus membela 2 ekor kucing dan 8 peratus membela 3 atau lebih ekor kucing.

Bagi Malaysia pula, kajian mendapati daripada purata 40 peratus pemilik kucing yang ada, 15 peratus hanya memelihara seekor kucing, 8 peratus memelihara 2 ekor dan 17 peratus memelihara 3 ekor atau lebih. Angka 17 peratus itu merupakan purata paling tinggi dalam negara-negara yang menjadi perbandingan membuktikan rakyat Malaysia cukup gemar kucing-kucing berkeliaran dalam rumah, memilih untuk memelihara beberapa ekor kucing serentak dalam kediaman masing-masing.

Kisah-kisah rakyat negara kita memelihara berpuluh-puluh ekor kucing juga kerap kedengaran serta menjadi bualan orang ramai, jadi tidak menghairankan kajian ini memaparkan realiti sebenar peminat kucing di Malaysia yang boleh dibanggakan kerana menunjukkan kasih sayang orang Malaysia terhadap kucing, sangat tinggi nilainya.

Hanya mereka yang membela kucing tahu faedah yang kita dapati apabila membela kucing. Kami ucapkan tahniah pada rakyat Malaysia kerana membuktikan kasih sayang kita pada haiwan comel ini tidak berpenghujung. Bolehkah kita mensasarkan sasaran dalam 5 tahun lagi kita menjadi negara nombor satu penggemar kucing menewaskan rakyat Russia? Mari kita tanam impian bersama. Miao!


Apa Akan Terjadi Kepada Bumi Sekiranya Matahari Hilang Secara Tiba-Tiba?

Peranan matahari kepada bumi sangat lah penting, terutamanya dalam memastikan kesinambungan kehidupan spesis-spesis di planet ini daripada pupus. Pernahkah anda terfikir apa yang akan berlaku sekiranya matahari tiba-tiba lenyap begitu sahaja? Mungkin akibat ditelan blackhole. Apakah manusia masih mampu meneruskan kehidupan seperti biasa?

Setiap planet di dalam sistem solar bergerak pada orbitnya mengelilingi matahari disebabkan terdapat daya tarikan graviti oleh matahari kepada planet-planetnya, termasuklah bumi. Tanpa matahari, kesemua planet akan bergerak dalam garisan lurus di ruangan angkasa, dan berkemungkinan besar akan berlaku perlanggaran antara planet-planet serta objek-objek lain di angkasa lepas. Kehilangan daya tarikan daripada matahari akan berlaku dalam masa 8 minit selepas kehilangannya.

Tindakan kimia (nuclear fusion) yang berlaku pada permukaan matahari menghasilkan pembakaran dan seterusnya cahaya. Cahaya yang terhasil memberi banyak manfaat kepada kehidupan di bumi. Sinaran cahaya matahari yang menyinari bumi menjadikan sebahagian kawasan planet ini siang. Bumi akan berada dalam kegelapan dalam masa 9 minit setelah kehilangan matahari.

Seperti yang dipelajari dalam subjek sains di sekolah rendah, bulan kelihatan bercahaya bukan kerana ia mengeluarkan cahaya, tetapi kerana pantulan cahaya daripada matahari. Tanpa matahari, bulan tidak akan kelihatan dan keadaan ini hanya mengambil masa 9 minit untuk berlaku setelah kehilangan matahari.

Secara purata, suhu bumi buat masa ini adalah sekitar 27°C. Dalam masa beberapa hari saja, suhu bumi akan menurun secara mendadak sehingga menyebabkan kematian banyak kehidupan di bumi. Dalam masa 2 bulan sahaja, suhu bumi akan menurun sehingga -123°C. Dalam masa 4 bulan, suhu bumi adalah pada sekitar -200°C.

Tempat paling sejuk di bumi ketika ini adalah di Antartika, dengan suhu sekitar -133.6. Pada pendapat anda, adakah manusia masih mampu untuk meneruskan kehidupan dalam suhu begini?

Untuk menjawab persoalan di atas, manusia sudah pasti tidak mampu mengharungi suhu yang sangat sejuk. Begitu juga dengan lain-lain kehidupan samada di darat mahupun di laut. Kebanyakan bakteria degil yang mampu bertahan suhu rendah juga tidak mampu untuk terus hidup. Hanya mikroorganisma yang hidup di dalam kerak bumi sahaja mampu hidup tanpa matahari.

Umum tahu bahawa proses fotosintesis berlaku dengan kehadiran sinaran cahaya. Matahari adalah sumber sinaran cahaya semulajadi yang paling besar. Kehilangan matahari memberi kesan buruk bukan sahaja manusia dan haiwan, malah pokok serta tumbuhan turut akan terjejas. Proses ini menghasilkan oksigen. Oksigen yang dihasilkan hanya mampu bertahan dalam beberapa minggu sahaja selepas pemergian matahari.

Ketika kebanyakan tumbuhan mati, pokok-pokok besar masih mampu bertahan sehingga berpuluh tahun tanpa proses fotosintesis.

Dalam masa 2 bulan tanpa matahari, keseluruhan permukaan laut akan membeku akibat suhu bumi yang sangat rendah. Walaubagaimanapun, laut dalam tidak akan membeku sebegitu pantas, Laut dalam akan kekal dalam bentuk cecair selama beberapa ribu tahun sebelum membeku.

Kebanyakan ikan dan hidupan laut yang lain tidak dapat hidup dalam suhu seperti ini. Hanya hidupan laut dalam (lantai laut) mempunyai peluang untuk terus hidup.

Atmosfera terdiri daripada beberapa lapisan gas di permukaan bumi yang membantu melindungi kehidupan di planet ini daripada sinaran UV, angin suria dan sinaran kosmik yang berbahaya. Runtuh di sini membawa maksud atmosfera tidak lagi melindungi bumi daripada kesan sinaran-sinara seperti yang disebut. Walaubagaimanapun, keruntuhan atmosfera hanya akan berlaku dalam tempoh 1000 tahun selepas kehilangan matahari, pada ketika semua kehidupan sudah mati.

Tanpa matahari, hilanglah segala kehidupan daripada permukaan bumi. Mungkin atas dasar inilah Elon Musk mahu membina kehidupan di Marikh? Sekiranya manusia dapat berpindah ke Marikh dengan jayanya sekalipun, tanpa matahari pasti tiada kehidupan di mana-mana planet. Kemungkinan berlakunya kiamat turut tidak mustahil kerana kehilangan matahari menyebabkan ketidakstabilan sistem alam semesta. Tuhan telah menciptakan alam ini pada kedudukan sempurna dan kita harus bersyukur dengan nikmat ini.


10 Kelab Bola Sepak Eropah Paling Banyak Menang Trofi

Apakah yang menjadi kayu pengukur kepada kejayaan sesebuah kelab bola sepak itu? Jika ingin mengukur kehebatan sesebuah negara, Piala Dunia dijadikan ukuran. Tapi bagi kelab, ia agak sukar untuk diukur kerana setiap kelab bermain dalam liga negara masing-masing.

Namun, untuk memudahkan perbandingan, kita mengambil kira jumlah trofi yang dimenangi oleh sesebuah kelab sebagai pengukur kejayaan. iluminasi.com ingin berkongsi 10 kelab bola sepak paling berjaya di Eropah dari segi kutipan trofi.

Berpangkalan di ibu negara Sepanyol iaitu Madrid, kelab Atletico Madrid merupakan sebuah kelab yang dibayangi Real Madrid untuk berdekad lamanya. Namun, kelab ini masih cukup hebat untuk menggondol banyak trofi untuk berada dalam senarai ini.

Dengan jumlah keseluruhan 28 trofi, antara trofi-trofi yang diperoleh Atletico Madrid tersebut adalah 10 trofi La Liga, 10 trofi Copa del Rey, 2 trofi Liga Europa dan 2 trofi Piala Super EUFA.

Atletico Madrid merupakan satu-satunya kelab yang berjaya layak ke final sebanyak 3 kali tanpa menjuarai Liga Juara-Juara Eropah.

Gergasi liga Itali, Inter Milan berada di tangga ke-9 dengan 39 trofi keseluruhannya. Kelab ini berkongsi stadium dengan musuh tradisi AC Milan iaitu di San Siro. Inter Milan merupakan kelab pertama di Itali yang berjaya memenangi 3 trofi dalam satu musim ketika berada di bawah kendalian Jose Mourinho.

Trofi-trofi yang dimenangi adalah 18 trofi Serie A, 7 trofi Coppa Italiana, 5 trofi Supercoppa Italiana, 3 trofi Liga Juara-Juara Eropah, 3 trofi Piala UEFA, 1 tofi FIFA Piala Kelab Dunia dan 2 trofi Piala Intercontinental.

Stadium Emirates yang menjadi pangkalan kepada kelab dari London ini merupakan antara stadium yang tercantik dan termewah di dunia. Untuk tempoh 22 tahun yang lalu, Arsenal dikendalikan oleh Arsene Wenger yang boleh dikatakan antara pengurus paling berjaya di kelab ini.

Sebanyak 45 trofi kejuaran dimenangi Arsenal termasuklah 13 trofi Liga Perdana Inggeris, 13 kali Piala FA, 15 kali Community Shields, 2 League Cup, 1 UEFA Cup Winners Cup dan 1 UEFA Cup.

Seteru tradisi Inter Milan berada di tangga ke-7 dengan 47 trofi. AC Milan merupakan kelab kedua paling berjaya dalam pertandingan Kelab Eropah yang dikenali sebagai Liga Juara-Juara dengan memenangi 7 kali.

Trofi lain yang digondol kelab ini adalah 18 kali Serie A, 5 kali Coppa Italia, 6 kali Italian Super Cups, 2 kali Cup Winners Cup, 5 kali UEFA Super Cup, 3 kali Piala Intercontinental dan 1 kali Piala Kelab Dunia.

Kelab yang dahulunya menghuni tangga pertengahan Liga Perdana Inggeris yang kini kembali mendapat rentak, Liverpool berada di tangga ke-6 dengan 59 trofi. Bagi yang baru mengikuti, Liverpool merupakan sebuah kelab yang agak berjaya walaupun ia tidak sepopular kelab lain.

Malah, ia merupakan kelab British yang paling berjaya di Eropah dengan menjuarai Liga Juara-Juara Eropah paling banyak iaitu 5 kali. Liverpool juga merupakan juara paling banyak bagi Liga Perdana Inggeris iaitu sebanyak 18 kali, sebelum diatasi oleh Manchester United.

Trofi lain yang dimenangi Liverpool adalah 3 kali Piala UEFA, 3 kali Piala Super UEFA, 7 kali Piala FA, 8 kali Piala Liga dan 15 kali Perisai Komuniti FA.

Juventus adalah kelab paling berjaya dalam sejarah bola sepak Itali mengalahkan adik-beradik Milan. Bermain di Stadium Juventus di Turin, kelab ini berjaya membolot 62 trofi termasuklah kelab paling banyak memenangi Seria A iaitu sebanyak 33 kali.

Trofi-trofi lain adalah 12 kali Piala Itali, 7 kali Piala Super Itali, 2 kali Piala Eropah, 3 kali Piala UEFA, 1 Cup Winners Cup, 2 kali Piala Super UEFA dan 2 kali Piala Intercontinenal. Itali juga merupakan juara bertahan Serie A buat 6 tahun berturut-turut sehingga kini.

Secara domestik, Manchester United merupakan kelab British paling berjaya dengan menjuarai Liga Perdana Inggeris paling banyak iaitu 20 kali, mengalahkan Liverpool dengan 18 kali.

Namun, Manchester United berada di belakang Liverpool di Eropah dengan perbezaan 2 kali dalam menjuarai Liga Juara-Juara Eropah.

Kelab Red Devils ini menjuarai 12 kali PIala FA, 4 kali Piala Liga, 21 kali Perisai Komuniti FA, 1 kali Piala Winners Cup, 1 kali Piala Super UEFA, 1 kali Piala Intercontinental, 1 Piala Kelab Dunia dan 1 kali Liga Eropah UEFA menjadikan jumlah 68 trofi.

Manchester United juga merupakan satu-satunya kelab di United Kingdom yang berjaya menjuarai 3 piala dalam satu musim iaitu pada tahun 1999.

Berkongsi kedudukan dengan Manchester United dengan 68 trofi adalah raja bola sepak Jerman iaitu Bayern Munich. Tiada kelab yang mampu menandingi kehebatan Bayern Munich dalam memenangi Bundesliga dengan kejuaraan sebanyak 27 kali, meninggalkan pencabar terdekat iaitu FC Nürnberg dengan 9 kali juara.

Kelab yang diasaskan 118 tahun lalu ini juga menjuarai 18 kali Piala Jerman, 6 kali Piala Liga Jerman, 5 kali Piala Super Jerman, 5 kali Liga Juara-Juara Eropah, 1 kali Piala Winners Cup, 1 kali Piala UEFA, 1 kali Piala Super UEFA, 2 kali Piala Intercontinental, dan 1 kali Piala Kelab dunia.

Dengan menjuarai liga paling berprestij dan didambakan di atas muka bumi iaitu Liga Juara-Juara Eropah sebanyak 12 kali, Real Madrid merupakan kelab paling berjaya dalam pertandingan di Eropah. Kali terakhir Real Madrid menjulang piala ini adalah pada tahun 2016 selepas mengalahkan Juventus dengan jaringan 4-1.

Kelab dengan nama jolokan Los Blancos ini juga memegang rekod juara paling banyak La Liga iaitu sebanyak 33 kali.

Kejuaraan lain dimenangi Real Madrid adalah 19 kali Piala Copa del Rey, 10 kali Piala Super Sepanyol, 2 kali Piala UEFA, 4 kali Piala Super UEFA, 3 kali Piala Intercontinental dan 3 kali Piala FIFA Kelab Dunia menjadikan jumlah trofi adalah 88 trofi.

Dengan hanya 2 trofi mengatasi musuh tradisi Real Madrid, kelab gergasi Sepanyol ini digelar sebagai kelab paling berjaya setakat ini dari segi jumlah trofi iaitu dengan 90 trofi.

Berpangkalan di Nou Camp, Barcelona memegang banyak rekod kejuaraan sehingga kini. Antaranya adalah Piala Copa del Rey iaitu sebanyak 29 kali, Piaala Super Sepanyol sebanyak 12 kali, PIala Copa Eva Duarte sebanyak 3 kali, Piala Liga Sepanyol sebanyak 2 kali dan Piala Kelab Dunia FIFA berkongsi dengan Real Madrid sebanyak 3 kali.

Kejuaraan lain yang dimenangi Barcelona adalah 24 kali La Liga, 5 kali Liga Juara-Juara Eropah, 4 kali Piala Winners Cup, 3 kali Piala Old Fairs dan 5 kali Piala Super UEFA.


10 tempat di dunia yang tidak boleh dikunjungi manusia

Tahukah anda bahawa terdapat beberapa tempat di dunia ini yang tidak boleh kita lawati walaupun kita mampu? Ini disebabkan beberapa faktor yang menyebabkan tempat itu dikawal atau ditutup untuk lawatan orang awam. Di sini kami kongsikan 10 di antara tempat-tempat yang tidak membenarkan pengunjung datang ke sana:

Pulau ini juga dikenali di Brazil dengan nama Ilha da Queimada Grande. Tempat ini padat dengan populasi ular dan antaranya juga terdapat ular paling berbisa di dunia iaitu Ular Kapak Berkepala Tombak Emas. Bisanya sangat berbahaya kerana mampu mencairkan daging manusia di sekitar kesan gigitannya. Ada yang mengatakan jumlah ular di sini adalah seekor bagi setiap satu meter persegi tanah. Pihak kerajaan Brazil telah mengarahkan tempat ini ditutup untuk orang ramai. Bagi tujuan penyelidikan pula, kehadiran seorang doktor bersama pasukan penyelidik adalah syarat wajib yang dikenakan kerajaan.

Tentera Turki telah menawan Cyprus pada tahun 1974 dan menyebabkan tercetusnya perang saudara di antara bangsa Greek dan Turki. Setelah peperangan berakhir dengan gencatan senjata, PBB telah mengambil alih ibu negaranya Nicosia dan menjadikannya "zon aman". Di sini juga telah dibina sebuah tembok untuk memisahkan etnik komuniti Turki di sebelah utara dan etnik Greek yang berada di sebelah selatan.

Di dalam kawasan tembok ini terdapat banyak rumah dan bangunan yang ditinggalkan. Ada juga beberapa kawasan "untuk kegunaan awam" yang membenarkan penduduk melaluinya namun kawasan selebihnya tiada sesiapa dibenarkan masuk sudah berdekad lamanya.

Pada tahun 1974, para petani di Xian, China telah menjumpai makam maharaja China yang pertama ketika sedang menggali perigi. Makam maharaja Qin Shi Huang itu ditemui tertanam bersama-sama lebih 2,000 patung tentera yang diperbuat daripada tanah liat. Ahli arkeologi berpendapat lebih kurang 8,000 patung yang lain masih belum dijumpai.

Namun begitu, kerajaan China telah melarang mana-mana ahli arkeologi untuk menggali bahagian utama yang menempatkan mayat Qin Shi Huang yang dikebumikan pada tahun 210 sebelum Masihi itu. Ia bertujuan bagi menghormati mayat maharaja China yang pertama itu dan khuatir kerja penggalian akan merosakkan harta peninggalan purba yang tidak ternilai.

Tanggal 26 April 1986, di Chernobyl, Ukraine telah berlaku satu kemalangan letupan nuklear paling teruk dalam sejarah. Sukar untuk memastikan jumlah sebenar mangsa yang terkorban namun pakar menganggarkan antara 9,000 hingga sejuta orang akan mati disebabkan oleh kanser yang berpunca daripada radiasi nuklear itu. Walaupun kejadian itu terjadi hampir 30 tahun yang lalu namun kerja pembersihan masih sedang dijalankan. Pakar juga menjangkakan tempat ini tidak sesuai untuk didiami manusia untuk tempoh 20,000 tahun yang akan datang.

Kerajaan Amerika Syarikat tidak mengakui tentang kewujudan Area 51 ini sehinggalah dokumen tentang pangkalan tentera Nevada ini didedahkan pada tahun 2013. Namun begitu, pihak kerajaan masih tidak mendedahkan jenis uji kaji apa yang dijalankan di sini.

Sesetengah pihak teori konspirasi mendakwa ia merupakan tempat menjalankan kajian makhluk asing. Di sekelilingnya terdapat kawasan gurun dan gunung yang membuatkannya semakin sukar dikesan. Walaupun anda mendapat kelulusan untuk pergi ke situ, anda perlu menaiki pesawat yang ditutup rapat kesemua tingkapnya sehinggalah mendarat di lapangan terbangnya.

Pulau yang terletak di Teluk Bengal di Kepulauan Andaman dan Nicobar ini merupakan sebahagian besar jajahan India. Puak pribumi Sentinel dianggarkan telah menetap di situ selama lebih 60,000 tahun dan merupakan salah satu puak yang terasing dari dunia moden. Pada tahun 2006, bot yang dinaiki oleh dua orang nelayan telah hanyut di pulau ini dan mereka telah dibunuh kejam oleh penduduk di sini. Semenjak itu juga ada dilaporkan puak pribumi yang cuba membaling tombak dan melepaskan anak panah kepada helikopter yang melalui kawasan udara pulau ini. Kini pihak kerajaan India telah bersetuju untuk tidak cuba menjelajah pulau ini lagi.

Tempat yang dikawal dengan sangat ketat ini mempunyai rak-rak buku sepanjang 85 km dan menyimpan segala dokumen serta artifak berkaitan Gereja Katolik. Sesetengah artifak yang disimpan bertarikh seawal kurun yang ke-8. Antara peninggalan sejarah yang disimpan adalah surat yang ditulis oleh Ratu Mary Scotland yang merayu kepada Pope Sixtus V agar dia tidak dihukum pancung.

Arkib ini dibuka untuk pengunjung pada 1881 namun bukan mudah untuk mendapat kelulusan memasukinya. Para penyelidik yang diluluskan permohonannya akan mendapat akses masuk selama sehingga 3 bulan maksimum dan hanya 60 orang sahaja dibenarkan berada di situ pada satu-satu masa.

Fort Knox merupakan tempat simpanan emas Amerika Syarikat yang terbesar dan yang paling ketat dikawal di dunia. Tidak pernah ada seorang manusia pun yang pernah lolos mencerobohnya. Dilengkapi dengan pelbagai kombinasi kawalan untuk mendapat masuk, setiap petugas di situ hanya diberikan satu kombinasi sahaja untuk kawasan mereka bekerja. Untuk ke kawasan lain, mereka perlu bantuan petugas lain yang menjaga kawasan yang dituju itu.

Dibina sejauh 320 kaki di dalam gunung di antara Norway dan North Pole, ia menyimpan sejumlah besar benih tanaman yang dapat bertahan daripada segala bentuk bencana alam yang melampau. Terdapat lebih 890 ribu jenis benih yang dikumpul dari seluruh dunia bagi menjamin keselamatan penghasilan semula makanan.

Pintu tempat simpanan ini hanya akan dibuka beberapa kali sahaja dalam setahun dan hanya beberapa orang petugas sahaja yang dibenarkan masuk. Kini perubahan iklim yang ketara sedang menguji ketahanan tempat simpanan benih Svalbard itu.

Lukisan prasejarah yang terdapat di dalam gua ini telah ditemui pada tahun 1940 dan menjadi tarikan pengunjung setelah Perang Dunia Kedua. Namun begitu, karbon monoksida yang terhasil daripada pernafasan pengunjung telah merosakkan lukisan pada dinding gua itu sedikit demi sedikit. Pada tahun 1963, ia telah ditutup untuk orang awam dan telah dinamakan oleh UNESCO sebagai tapak bersejarah dunia. Hanya pengkaji dan pakar pemuliharaan sahaja yang dibenarkan masuk.


Sejarah Nama Sekolah-Sekolah Terkenal di Negara Kita

Sejarah adalah satu subjek yang cukup menarik untuk diterokai. Sama ada diceritakan secara mulut ke mulut, direkodkan dalam bentuk bertulis atau mungkin juga dicatat dalam penemuan-penemuan artifak, setiap warisan sejarah mempunyai nilai yang tersendiri, apatah lagi apabila melibatkan institusi pendidikan di negara kita.

Disebabkan kemasukan penjajah banyak warisan sejarah di negara kita dibuat agar mencerminkan pemerintah sewaktu itu. Sehingga kini kita masih dapat melihat institusi pendidikan terus mengekalkan nama yang diberi sewaktu zaman penjajahan. Sama ada ada rasa perlu ditukar atau tidak, bergantung kepada pandangan masing-masing.

Bagaimanapun, bagi beberapa institusi pendidikan ini, nama yang digunakan pula diambil daripada tokoh-tokoh yang diakui mempunyai pengaruh besar dalam masyarakat, melayakkan nama mereka diabadikan sehingga ke hari ini. Berikut adalah lima tokoh besar yang namanya kekal digunakan sebagai satu simbol penyatuan sejarah, warisan dan masa depan.

Ada dua Tun Fatimah terkenal dalam sejarah negara kita. Tun Fatimah Hashim adalah pengerusi gerakan kaum ibu Malaya yang kini menjadi Wanita UMNO dan juga wanita pertama negara kita yang dilantik menjadi menteri. Tun Fatimah yang dipilih sebagai nama Sekolah Tun Fatimah pula hidup semasa zaman kesultanan Melayu Melaka dahulu.

Beliau adalah anak kepada Bendahara Melaka waktu itu, Tun Mutahir serta anak cucu kepada dua tokoh besar dalam sejarah Melaka semasa zaman pemerintahan Sultan Muzaffar Shah, Sultan kelima Melaka.

Diingati kerana memainkan peranan besar dalam menyelamatkan Melaka satu masa dulu, kisah Tun Fatimah bermula selepas ayahnya yang ketika itu Bendahara, difitnah ingin merampas kuasa. Ini menyebabkan semua ahli keluarganya termasuklah suaminya sendiri dibunuh kecuali Tun Fatimah sahaja atas arahan Sultan Melaka ketika itu, Sultan Mahmud yang teringin benar memperisterikan Tun Fatimah.

Walaupun enggan, Tun Fatimah terpaksa menerima hakikat dia akan dikahwinkan dengan Sultan Mahmud. Ekoran Tun Fatimah terhadap tindakan Sultan Mahmud itu, dia bertindak menggugurkan mana-mana kandungannya di dalam perut selagi Sultan Mahmud belum berjanji akan menjadikan anak mereka sebagai pewaris kerajaan Melaka ketika itu.

Tun Fatimah dikatakan seorang yang menguasai ilmu persilatan serta pernah mengetuai askar melawan penaklukan Portugis. Selepas kejatuhan kerajaan Melaka, Sultan Mahmud mengotakan janjinya untuk melantik anaknya bersama Tun Fatimah sebagai pewaris takhta. Naiklah putera Tun Fatimah menjadi Sultan Johor yang pertama, kesinambungan Sultan Melaka yang terakhir dengan gelaran Sultan Alauddin Riayat Shah II.

Tidak ada rekod tentang usia dan tarikh Tun Fatimah ketika meninggal dunia, tetapi pengkaji sejarah percaya makam Tun Fatimah terletak di Kampar, Sumatera. (rujukan)

Kolej Tunku Kurshiah atau Tunku Kurshiah College (TKC) mengambil nama daripada Tuanku Puan Besar Kurshiah binti Almarhum Tuanku Besar Burhanuddin. Suami beliau pula adalah Seri Paduka Baginda Tuangku Abdul Rahman, Yang Di-Pertuan Besar Negeri Sembilan. Sekiranya anda melihat wang kertas kita ketika ini, wajah itu adalah wajah suami kepada Tuanku Kurshiah.

Berasal daripada Seri Menanti, Negeri Sembilan, Tuanku Kurshiah lahir pada 16 Mei 1911. Suami baginda naik menjadi Yang Dipertuan Agong Pertama menjadi Tuanku Kurshiah sebagai Raja Permaisuri Agong pertama Malaysia dan memegang jawatan tersebut selama 3 tahun.

Tuanku Kurshiah banyak menaburkan jasa kepada masyarakat, menerusi penubuhan Lembaga Kebajikan Perempuan Islam Malaysia serta menjadi presiden kepada Persatuan Pandu Puteri Tanah Melayu yang kini bergelar Persatuan Pandu Puteri Malaysia. Baginda mangkat pada 2 Februari 1999 pada usia 88 tahun dan disemadikan di Makam Di-Raja Seri Menanti, tanah asal kelahiran baginda.

Nama ketiga-tiga institusi pendidikan itu datangnya daripada individu yang sama iaitu Yang di-Pertuan Agong kedua negara kita, Sultan Hisamuddin Alam Shah ibni Al-Marhum Sultan Alaiddin Sulaiman Shah. Sultan Hisamuddin Alam Shah adalah Sultan Selangor ke lima, namun pada awalnya baginda tidak mempunyai peluang cerah menaiki takhta kerajaan Selangor.

Baginda sebelum ini menggunakan nama Tengku Alam Shah adalah anak ketiga dan abangnya, Tengku Musa dilantik sebagai Raja Muda. Namun campur tangan Residen British ketika itu membuatkan Tengku Musa diturunkan dan Tengku Alam Shah dilantik sebagai Raja Muda.

Baginda terpilih menggantikan Tuanku Abdul Rahman, Agong pertama negara kita dan juga suami kepada Tuanku Kurshiah. Namun, pada tarikh hari pertabalannya yang dijadualkan berlangsung pada 1 September 1960, baginda mangkat ketika berada di dalam Istana Negara.

Banyak institusi pendidikan menggunakan nama beliau kan, tetapi pernahkah anda tahu siapa sebenarnya individu yang bernama Aminuddin Baki? Aminuddin Baki adalah seorang lelaki yang lahir pada 26 Januari 1926 di Chemor, Perak. Merantau jauh sehingga ke London untuk menuntut ilmu, Aminuddin pulang ke negara lalu berkhidmat sebagai guru di Sekolah Inggeris Sultan Yusof, Batu Gajah.

Beliau kemudian naik pangkat menjadi pensyarah di Sultan Idris Training College atau nama sekarang Universiti Pendidikan Sultan Idris. Menjadi antara individu pengasas kepada Gerakan Pelajar Melayu Semenanjung atau GPMS, Aminuddin menjadi Presiden untuk dua penggal berbeza, meletakkan dirinya sebagai Presiden kedua dan keempat GPMS.

Buah fikirannya yang mantap membolehkan kerajaan pada waktu itu memanggilnya bagi mengubah sistem pendidikan negara. Beliau terlibat secara langsung dengan kebanyakan pergerakan yang memacu sistem pendidikan yang digunapakai, menerusi penglibatan beliau dalam Jawatankuasa Bernas, Jawatankuasa Penyata Pelajaran Razak, Jawatankuasa Rahmad Talib dan juga penubuhan Merancang Pelajaran Tinggi negara.

Kemuncak karier beliau membolehkan beliau memegang portfolio Ketua Pengawal Pelajaran yang sama dengan Ketua Pengarah Pendidikan ketika ini. Sepanjang karier beliau, Aminuddin Baki membantah pelaksanaan terus sekolah vernakular yang memecah belahkan masyarakat. Sumbangan beliau paling ketara menerusi Penyata Aminuddin Baki 1962 dan Laporan Aminuddin Baki 1964 yang banyak menjadi acuan sistem pendidikan negara kita.

Namun, usia Aminuddin Baki tidak panjang. Pada usia 39 tahun, Aminuddin Baki meninggal dunia pada tarikh 24 Disember 1965, kerana serangan sakit jantung.

Salah sebuah sekolah harian yang mencatatkan keputusan baik setiap tahun, Sekolah Menengah Kebangsaan Sultanah Asma sebenarnya mempunyai sejarah yang panjang, dengan memegang status sebagai sekolah rendah bantuan Inggeris pertama untuk pelajar wanita di Tanah Melayu. Mengambil nama Sultanah Asma sempena nama Yang Mulia Tengku Asma Binti Tengku Sulaiman, isteri kepada DYTM Sultan Badlishah ibni Almarhum Sultan Abdul Hamid Halim Shah, Sultan Kedah yang 27.

Lahir pada 25 Oktober 1917, YM Tengku Asma sebenarnya berasal daripada keluarga di-Raja Terengganu. Baginda merupakan puteri kepada Sultan Sulaiman Badrul Alam Shah ibni Almarhum Sultan Zainal Abidin III, Sultan ke 13 negeri Terengganu.

Naik menjadi Sultanah Kedah pada 13 Mei 1943 dengan gelaran Ke-Bawah Duli Yang Maha Mulia Sultanah Kedah Darul Aman Sultanah Asma Binti Almarhum Sultan Sulaiman Badrul Alam Shah, pasangan itu menjadi pemerintah tertinggi Kedah selama 15 tahun sebelum anak tiri baginda mengambil alih takhta kerajaan Kedah.

Sultanah Asma sepanjang hidupnya banyak meluangkan masa menjadi tetamu kehormat pada majlis anugerah yang diadakan di sekolah tersebut yang diperkenankan menggunakan namanya, selepas Sultanah Asma sendiri meletakkan batu asas pembinaan sekolah tersebut. Baginda mangkat pada 13 Mei 1996, pada usia 79 tahun dan dimakamkan di Makam Di-Raja Langgar, Kedah, meninggalkan legasi pendidikan untuk wanita Melayu yang terus menyala sehingga kini.


Ini Cara Kadar Tukaran Mata Wang Dunia Ditentukan Dan Dinilai

Musim cuti sekolah hampir tiba dan pasti ramai yang sudah merancang percutian masing-masing. Ada yang bercuti di dalam negara, dan juga luar negara. Bagi yang akan ke luar negara, antara perkara yang paling penting perlu dilakukan adalah menukarkan wang RM kepada wang asing.

Pernah tak anda terfikir apa yang menentukan kadar pertukaran wang asing? Kan lebih mudah jika RM1 bersamaan dengan 1 Euro, 1 Yen dan 1 Pound. Tapi itu tidak berlaku dan setiap negara mempunyai matawang masing-masing dengan nilai yang berbeza-beza.

Untuk beratus-ratus tahun lamanya, matawang-matawang di seluruh dunia disokong kepada emas. Ini bermakna setiap helaian wang kertas mewakili nilai sebenar emas yang dimiliki oleh kerajaan yang mengeluarkannya.

Amalan ini dikenali sebagai standard emas dan ia mengawal kadar pertukaran antarabangsa sehingga awal abad ke-20. Akhirnya, bekalan emas tidak mencukupi untuk memenuhi permintaan matawang.

Amerika Syarikat telah tidak lagi menggunakan standard emas pada awal tahun 1970an. Dengan ini, nilai dolar AS dikawal oleh kuasa pasaran dan sistem kewangan antarabangsa didasarkan kepada dolar dan mata wang kertas yaang lain.

Dan pada hari ini, disebabkan dolar AS mendominasi banyak pasaran kewangan dunia, ia membuatkan kadar pertukaran sering dinyatakan dalam bentuk dolar AS. Dolar AS dan Euro membolot hampir-hampir separuh daripada semua transaksi tukaran mata wang di seluruh dunia.

Terdapat dua sistem utama yang menentukan kadar pertukaran sesuatu mata wang. Bagi kebanyakan negara yang mempunyai pasaran ekonomi yang stabil, mereka menggunakan sistem kadar pertukaran terapung, contohnya seperti Amerika Syarikat, Kanda dan Great Britain.

Sistem ini ditentukan oleh pasaran berdasarkan pembekalan dan permintaan. Banyak faktor yang boleh memberi kesan kepada sistem ini dan antara yang utama termasuklah inflasi, kadar faedah, kadar pengangguran, pelaburan asing dan nisbah dagangan.

Bagi negara yang lebih kecil atau yang sedang membangun dengan ekonomi yang kurang stabil dari masa ke masa, sistem kadar pertukaran tetap atau sistem tambat digunapakai. Sistem pertukaran ini ditetapkan dan dikawal oleh kerajaan.

Terma "tambat" merujuk kepada kadar tukaran ditambat kepada mata wang negara lain, biasanya kepada dolar AS. Kadar tukaran tambat biasanya tidak naik dan turun dari hari ke hari, dengan kata lain, tetapi.

Untuk mematikan kadar tambatan stabil, kerajaan negara tersebut harus melakukan pelarasan secara berterusan. Ini bermakna mereka harus menyimpan jumlah mata wang asing yang banyak bagi menampung turun naik kepada pembekalan dan permintaan


Senarai 10 Syarikat Paling Tua Di Dunia

Pasti ramai menyangka bahawa syarikat paling tua di dunia pasti ditubuhkan sekitar 200 hingga 300 tahun yang lepas. Namun, siapa sangka syarikat tertua yang pernah direkodkan telah ditubuhkan sejak lebih 1000 tahun lepas. Teruskan membaca untuk mengetahui syarikat tertua di dunia. Ini bukan lagi dianggap "start-up" seperti yang ramai orang sedang lakukan di masa kini. Inilah BAPAK syarikat paling lama "sustain" di atas muka bumi ini.

Sean's Bar yang terletak di bandar Athlone adalah sebuah pub paling tua di Ireland, dengan sejarah penubuhan sekitar 900 AD. Pada tahun 2004, Guinness World Records mengiktiraf Sean's Bar sebagai pub paling tua di Eropah. Selain sebagai sebuah pub, syarikat ini juga menyediakan tempat penginapan bagi pelancong yang singgah ke kawasan berkenaan.

Royal Mint bukanlah sebuah syarikat pengeluar gula-gula. Royal Mint adalah sebuah syarikat milik penuh Perbendaharaan Diraja (Her Majesty's Treasury) dan bertujuan mengeluarkan syiling bagi kerajaan United Kingdom. Selain syiling, syarikat ini turut menghasilkan duit syiling peringatan, pelbagai jenis pingat dan bulion logam berharga.

Monnaie de Paris adalah sebuah institusi yang dimiliki oleh kerajaan bagi penghasilan syiling Euro di Perancis. Diasaskan pada tahun 864AD, Monnaie de Paris adalah syarikat pengeluar syiling tertua di dunia dan terletak di 2 lokasi di Perancis, iaitu di Paris dan Pessac. Ibu pejabat syarikat ini menyimpan banyak syiling daripada zaman purba sebagai koleksi.

Staffelter Hof adalah syarikat ke-2 tertua di Eropah. Syarikat pengeluar arak (wine) ini terletak di sebuah bandar kecil iaitu Kröv. Tanah tapak tempat pengeluar arak ini pada asalnya diderma oleh Dinasti Carolingian (580-876 AD) kepada biara kawasan berkenaan untuk dijadikan tapak bagi menjana hasil pendapatan. Caranya adalah dengan penubuhan syarikat pengeluar arak.

Syarikat ke-6 paling tua di dunia ini adalah sebuah restoran yang terletak di bandar Salzburg, Austria. Stiftskeller St. Peter memegang status sebagai restoran paling tua di dunia dan syarikat tertua di Eropah. Ditubuhkan pada tahun 803 AD di kawasan biara St. Peter’s Archabbey, restoran ini dikatakan pernah menghidangkan makanan kepada individu-individu terkenal dunia seperti Christopher Columbus dan Wolfgang Amadeus Mozart.

Genda Shigyō adalah sebuah syarikat pengeluar kertas bagi upacara keagamaan. Ianya diasaskan pada tahun 771 AD. Pada tahun 794 AD, syarikat ini memindahkan ibu pejabatnya ke Kyoto, apabila bandar itu menjadi ibu negeri Jepun suatu ketika dahulu. Hari ini, pejabatnya terletak di antara Kyoto Imperial Palace dan Nijo Castle.

Hōshi Ryokan adalah rumah penginapan tradisional Jepun di Awazu Onsen daerah Komatsu, Jepun. Ditubuhkan pada tahun 718 AD, ramai mengganggap bahawa syarikat perhotelan paling tua yang masih beroperasi. Namun, tanggapan itu salah setelah dunia menyedari kewujudan sebuah lagi hotel Jepun yang lebih awal ditubuhkan. Syarikat ini diuruskan oleh keluarga yang sama melalui 46 generasi keluarga.

Koman adalah sebuah syarikat perhotelan Jepun yang diasaskan pada tahun 717 AD masih mengekalkan penginapan ala tradisional Jepun. Koman pada asalnya adalah sebuah rumah penginapan dan bukannya hotel seperti hari ini. Ianya diasaskan oleh Gonnokami Hiuke, dan ahli keluarganya memperbesarkan perniagaan dengan membina rumah mandian di Kinosaki Onsen.

Syarikat perhotelan Jepun ini dibina pada tahun 705 AD dengan kelengkapan kemudahan air panas. NOK merupakan hotel paling tua di dunia dan antara syarikat tertua yang masih beroperasi sehingga hari ini. NOK turut mendapat pengiktirafan daripada Guinness World Records pada tahun 2011. Sejak penubuhannya, NOK telah beroperasi di bawah pengurusan 52 generasi keluarga untuk tempoh lebih daripada 1300 tahun.

Hotel ini terletak di kaki Gunung Akaishi. Sumber air panas diperoleh secara semulajadi daripada Hakuho Springs. Kali terakhir hotel ini diubahsuai adalah pada tahun 1997, dengan sebanyak 37 jumlah bilik.

Kini beribu pejabat di Osaka, syarikat yang dahulunya merupakan syarikat keluarga turun temurun diasaskan pada tahun 578 AD. Syarikat ini ditubuhkan oleh immigran-immigran Korea dari daerah Baekje (salah sebuah Three Kingdoms of Korea) yang dijemput oleh putera raja Jepun iaitu Putera Shōtoku bagi membina kuil Buddha Shitennō-ji.

Immigran pembina ini kemudiannya memulakan perniagaan mereka sendiri. Dalam tempoh beberapa ratus tahun selepas ditubuhkan, Kongō Gumi turut terlibat dalam pembinaan beberapa bangunan terkenal, seperti Istana Osaka (dibina pada kurun ke-16). Sebuah skrol daripada kurun ke-17 menjejaki 40 generasi sejak permulaan syarikat berkenaan.

11. The Bingley Arms (Pub) - 953 AD (United Kingdom)

13. Château de Goulaine (Pengeluar Arak) - 1000 AD (Perancis)

19. Otterton Mill (Kilang Batu) - 1068 AD (United Kingdom)


8 selebriti Hollywood yang berbelanja besar untuk makanan

Apabila anda berada di luar rumah dan terasa lapar, kemungkinan anda akan terus mencari restoran atau kedai makan yang berhampiran untuk mengisi perut. Anda pun mula terfikir, "Nak makan apa dan nak makan di mana?"

Ia terpulang bagaimana cara anda membelanjakan wang untuk makan. Ada orang suka berbelanja secara berhemah dan ada juga yang tidak pernah berkira apabila menyentuh bab makanan. Bak kata orang, tepuk dada, tanyalah selera. Semuanya bergantung kepada keinginan dan bajet anda.

Namun, tahukah anda, ada beberapa selebriti terkenal yang memilih untuk berbelanja secara boros bagi memenuhi nafsu lapar mereka yang membuak-buak? Berikut kai kongsikan kisah 8 artis popular Hollywood yang pernah berbelanja besar untuk membeli makanan:

Artis muda kegilaan ramai anak gadis ini memang boros jika berbelanja untuk makan. Pada tahun 2014, E! News melaporkan Justin Bieber telah menonton sebuah filem di pawagam dan menghabiskan $241 (RM940) hanya untuk membeli snek.

Pada tahun yang sama juga dia menghabiskan $240 (RM936) ketika berbelanja di sebuah kedai makanan segera Mexico. Namun, salah satu perbelanjaannya yang terbesar ialah apabila dia menghabiskan sehingga $10,000 (RM38,993) dalam satu bil di sebuah restoran makanan Cina. (Sumber #1, #2, #3)

Perangai boros penyanyi terkenal bersuara lunak ini sudah lama diketahui umum. Dikatakan tabiat buruknya ini juga menjadi punca pertunangannya dengan jutawan James Packer terputus di tengah jalan. Mariah dilaporkan sangat sukakan hidangan ikan salmon Norway dan memakannya tiga kali sehari.

Majalah Vanity Fair menganggarkan jika satu hidangannya itu bernilai $10 (RM39), didarabkan dengan 3 kali sehari selama 365 hari, maka perbelanjaannya untuk ikan salmon sahaja mencecah $11,000 (RM 42,892) setahun. Mengikut laporan dari E! News, Mariah juga adalah peminat makanan di restoran Craig di barat Hollywood. Dianggarkan dia berbelanja sekitar $1,500 (RM5,848) hanya untuk makan malam bersama rakan-rakannya di situ. (Sumber #1, #2, #3)

Peninju lagenda Mike Tyson terkenal dengan rekod dan sejarahnya bertinju namun bukan setakat itu sahaja. Dia juga terkenal dengan sikap borosnya. Dia dilaporkan menghabiskan wang sehingga $200,000 (RM779,860) setahun hanya untuk memberi makan tiga ekor harimau Bengal yang dibelanya. Haiwan peliharaannya itu dikhabarkan memakan hidangan mewah yang jauh lebih hebat daripada kebanyakan orang. Namun, E! News melaporkan Tyson tidak lagi membela harimaunya itu kerana saiznya yang semakin membesar dan kos makannya yang kian mahal. Mungkin dia akan mencari haiwan peliharaan yang lebih kecil dan menjimatkan selepas ini. (Sumber)

Apabila anda seorang bintang terkenal pastinya anda tidak mempunyai banyak masa untuk memasak. Makan di luar atau mengupah tukang masak peribadi adalah perkara biasa bagi seorang selebriti. Namun bagi Britney Spears, dia sangat suka makan di luar dan menghabiskan anggaran $5,000 (RM19,496) sebulan hanya untuk makanan. Dia juga dikatakan memperuntukkan lebih dari $100,000 (RM389,900) sebulan hanya untuk bersuka ria. (Sumber)

Beyoncé memang tahu untuk kekal sihat dengan menu berkhasiat dan seimbang. Penyanyi yang terkenal dengan lagu "Crazy In Love" ini dilaporkan membelanjakan sehingga $7,500 (RM29,244) sebulan untuk mengupah chef peribadinya sendiri. Di samping itu, dia juga membayar $4,000 (RM15,600) sebulan untuk mengupah pakar diet bagi mengawasi pemakanannya agar lebih seimbang. (Sumber)

Bintang lagenda bola keranjang ini adalah seorang yang sangat suka berbelanja besar bila tiba bab makan. Ketika memfailkan perceraiannya, dokumen mahkamah telah mendedahkan dia menghabiskan wang sekitar $12,775 (RM49,813) sebulan untuk menampung pembelian makanannya.

Di dalam dokumen perceraiannya itu juga menyatakan dia menghabiskan sebanyak $110,505 (RM431,000) untuk percutian, $46,500 (RM181,317) untuk penjagaan anak-anaknya, $23,950 (RM93,388) untuk pakaian, $60,417 (RM235,584) untuk hadiah, $24,300 (RM94,753) untuk bil utiliti dan $468,245 (RM1.8 juta) untuk bayaran bulanan tiga buah rumah mewahnya. (Sumber)

Lain sedikit pula kisah abang kepada pelakon Mark Wahlberg yang juga bekas ahli kumpulan New Kids on the Block ini. Setiap kali dia berkunjung ke restoran untuk makan, pasti para pelayan akan berasa sangat gembira. Ini disebabkan dia seorang yang amat suka memberi tip yang banyak kepada para pelayan restoran.

Pada bulan Julai 2017, kunjungannya ke restoran Waffle House telah mendapat perhatian media. Dia dilaporkan telah memberikan tip kepada pelayan di situ sebanyak $2,000 (RM7,798) sedangkan kos makanan yang dimakannya hanyalah $82.60 (RM332) sahaja. (Sumber)

Kanye West dilaporkan sangat suka makan manisan dan pencuci mulut. Dia dilaporkan sering dilihat bersama isterinya, Kim Kardashian dan bayi mereka North di sebuah kedai gula-gula iaitu Dylan's Candy Bar. Dia kemudian membeli stok gula-gula Skittles dan lolipop yang disukainya dengan begitu banyak sekali. Menurut TMZ, setiap kali berkunjung ke kedai gula-gula itu, kebiasaannya Kanye akan menghabiskan wang sekitar $200 (RM780). (Sumber)


10 Tanda Anda Seorang Yang Genius Dan IQ Tinggi

Artikel kali ini berkisar tentang petanda seseorang yang mempunyai IQ tinggi, yakni ada ciri-ciri pandai, memiliki kepintaran luar biasa, cepat pick-up dan macam-macam gelaran lain yang diberi kepada golongan ini. Sekiranya anda mempunyai tanda-tanda seperti di bawah, berkemungkinan besar anda mempunyai masa depan yang cerah.

Sebuah kajian oleh The Hypothesis menunjukkan bahawa manusia pintar lebih suka tidur lewat. Menurut kajian tersebut, mereka yang tidur lebih awal mempunyai IQ yang lebih rendah berbanding mereka yang ber-IQ tinggi.

Sebuah kajian yang diterbitkan di dalam Psychological Science oleh University of Minnesota mendedahkan bahawa bekerja di dalam bilik yang bersepah sebenarnya meningkatkan kreativiti seseorang.

Dalam kajian tersebut, seramai 48 orang peserta telah disuruh menceritakan penggunaan bola ping pong selain sebagai untuk tujuan permainan. Setengah daripada peserta dalam bilik yang kemas memberi jawapan yang kurang kreatif berbanding mereka yang berada dalam bilik yang bersepah.

Sebuah kajian yang melibatkan 400 orang pelajar jurusan psikologi telah dilakukan bagi mengukur kebolehan berfikir secara kritis dan tahap kecerdasan lisan. Mereka diarah untuk tampil dengan sebuah  kapsyen kelakar untuk lakaran kartun New Yorker, dan kapsyen ini dinilai oleh beberapa badan bebas. Seperti disangka, pelajar yang mempunyai IQ lebih tinggi adalah lebih kelakar.

Pada tahun 2012, sebuah penyelidikan telah dilakukan ke atas 2,000 pasangan kembar seiras di United Kingdom dan hasil kajian berkenaan menunjukkan adik beradik yang mula belajar di awal usia mempunyai kecenderungan untuk skor lebih tinggi dalam ujian kebolehan kognitif.

Penyelidik-penyelidik tersebut bersetuju bahawa membaca di awal usia meningkatkan kebolehan lisan dan kebolehan berfikir, berbanding sebaliknya.

Kekidalan sebelum ini pernah dikaitkan dengan jenayah. Namun, kajian terkini mengaitkan mereka yang kidal dengan pemikiran 'divergent', yakni suatu bentuk kreativiti yang membolehkan seseorang untuk tampil dengan idea-idea baru dengan serta-merta, sekurang-kurangnya dari kalangan golongan lelaki.

Adam Grant seorang ahli psikologi dari Wharton School of the University of Pennsylvania berkata bahawa berlengah adalah kunci kepada inovasi, dan mengambil Steve Jobs sebagai contoh seorang yang berlengah. Menurut beliau lagi, masa yang digunakan oleh Steve Jobs dalam berlengah dan bermalasan sebenarnya mendatangkan idea-idea baru yang lebih kreatif.

Kajian menunjukkan bahawa mereka yang mempunyai IQ yang tinggi lebih suka bersendirian berbanding sebaliknya. Malah, kajian yang dilakukan menunjukkan bahawa interaksi sosial memberi kesan negatif kepada perasaan kegembiraan (secara keseluruhan) kepada manusia bijak.

Secara normal, interaksi sosial dilihat sebagai pengukur kegembiraan dalam kalangan manusia, akan tetapi manusia ber-IQ tinggi lebih gembira bersendirian.

Manusia pintar lebih mudah untuk menerima dan mempertimbangkan pandangan orang lain dengan nilai dan keterbukaan, dan mereka juga boleh menerima penyelesaian alternatif. Menurut para ahli psikologi di Amerika Syarikat, mereka yang berminda terbuka mempunyai skor yang lebih tinggi dalam peperiksaan SAT dan ujian kecerdasan yang lain.

Menurut penulis sebuah jurnal Current Biology, iaitu Frank Zhu, mereka yang boleh menumpukan perhatian untuk tempoh yang lama dan tidak mudah terganggu adalah golongan yang sangat pintar. Hasil kajian beliau menunjukkan mereka yang mempunyai IQ yang tinggi lebih lambat menyedari pergerakan latar belakang imej bergambar. Hal ini adalah disebabkan mereka lebih fokus kepada maklumat yang lebih penting dan menyaring selebihnya.

Menurut sebuah kajian yang diterbitkan pada tahun 2016 di dalam Journal of Individual Differences,  terdapat hubung kait di antara kecerdasan kanak-kanak dengan keterbukaan kepada pengalaman, yang merangkumi perasaan ingin tahu ketika mereka dewasa.

Saintis melakukan sebuah kajian jangka masa panjang dengan mengikuti perkembangan mereka yang lahir di UK selama 50 tahun dan menyedari bahawa mereka ini yang mempunyai skor IQ yang tinggi ketika berusia 11 tahun adalah lebih terbuka kepada pengalaman ketika mereka menjangkau usia 50 tahun.

Senarai di dalam artikel ini hanyalah sebahagian daripada tanda-tanda yang menunjukkan tahap kecerdasan IQ yang tinggi. Terdapat banyak lagi kajian lain yang dilakukan tentang tanda seseorang itu ber-IQ tinggi. Mempunyai IQ yang tinggi mungkin berguna di dunia yang sementara ini, namun mempunyai keimanan dan amalan ibadah yang banyak lebih berguna di akhirat kelak. Jadi, yang mana menjadi pilihan anda?


8 Sistem Matawang Lama Yang Pernah di Gunakan di Negara Kita

Membaca mengenai sejarah matawang di dunia kita, memang banyak sebenarnya fakta-fakta sejarah yang menarik untuk kita pelajari. Sejarah matawang mampu menjelaskan banyak perkara tentang salasilah ekonomi serta pembentukan negara atau kerajaan tersebut.

Selain daripada penggunaan matawang ringgit yang kita gunakan sekarang, negara kita juga tidak terlepas daripada melalui proses bertukar-tukar matawang yang mempunyai pelbagai cerita sebelum kita sampai pada tahap sekarang ini.

Berikut adalah jenis-jenis wang kertas yang pernah wujud di negara kita satu masa dulu serta sedikit sejarah ringkas berkenaan penggunaannya.

Wang kertas ini diperkenalkan oleh Tuan Syed Mohamed bin Ahmed Alsagoff pada tahun 1878 untuk digunakan secara terhad di dalam sebuah kawasan estet di Kukup, Johore sahaja. Wang kertas itu dicetak di Singapura dan ditandatangani dengan tangan, bukan dengan cetakan. Sistem keselamatan yang ada adalah cetakan nombor siri pada wang tersebut disamping cetakan bulatan emboss 'SMA SAGOFF'. Wang kertas ini amat jarang dijumpai dan dianggarkan mampu mencapai nilai melebihi RM29,000 sekiranya dibuka untuk lelongan.

Matawang ini diperkenalkan oleh kerajaan Jepun pada tahun 1942 untuk digunakan di Malaya, Singapura, Borneo Utara, Sarawak dan Brunei. Lebih dikenali dengan nama 'duit pokok pisang' ekoran perasaan benci masyarakat ketika itu pada penaklukan Jepun. Dipercayai telah dicetak sebanyak $385 juta untuk edaran sebelum diisytiharkan tidak bernilai, matawang ini mampu mencecah harga RM23,000 sekeping sekiranya dijumpai dalam keadaan baik.

Digunakan di Kelantan sehingga tahun 1909 sebelum digantikan dengan matawang penjajah, ekoran terlalu banyak keluaran palsu oleh individu yang mahir dalam pemprosesan timah. Direka agar dapat diceraikan daripada 'tangkainya' nya, setiap satu syiling mempunyai nilai 1 pitis. Selain itu, Kelantan juga menjadi antara negeri paling awal mempunyai sistem perbankan dengan pengenalan sistem Bank Pitis yang ditubuhkan pada tahun 1889.

Wang negeri-negeri Selat atau Straits Dollar  digunakan pada tahun 1898 sehinggalah tahun 1939 kemudian digantikan dengan Malayan Dollar.

Bagi Malayan Dollar, kisahnya mempunyai sejarah yang agak unik. Malayan Dollar hanya dicetak di United Kingdom dan dibawa ke Malaya melalui kapal. Sebanyak 27 juta wang 1 dollar dan 5.6 juta duit 5 dollar dicetak keseluruhannya, namun hanya 25.8 juta dan 5 juta sampai ke Malaya. 700 ribu wang 1 dollar dan 500 ribu wang 5 dollar tenggelam selepas kapal yang membawanya dikaramkan tentera Jerman tidak jauh dari Sumatera.

Dalam keadaan baik, harga sekeping wang ini mampu mencecah RM2000 ke RM4000 lebih.

Digunakan secara meluas di Malaya, Singapura, Sarawak, Borneo Utara dan kepulauan Risau dari tahun 1953 hingga 1967 sebelum ditamatkan penggunaannya pada 16 Januari 1969. Sekiranya anda berminat untuk memiliki wang kertas dari zaman ini, agak mudah untuk anda mendapatkannya kerana koleksi banyak dilelongkan dengan harganya bergantung kepada kondisi dan statusnya.

Sebelum digantikan dengan matawang Malaya dan Borneo Utara, matawang yang digunakan di kawasan Borneo Utara adalah matawang British Borneo Utara. Agak lama juga matawang ini digunakan daripada 1882 hingga 1953. Memaparkan gambarajah Gunung Kinabalu sebagai penghias, wang kertas ini mampu mencapai RM1084 dalam keadaan baik.

Sama seperti Borneo Utara, Sarawak juga mempunyai matawang sendiri yang dinamakan Sarawak Dollar. Diguna dari tahun 1858 hingga tahun 1953, wang ini dikeluarkan sendiri oleh kerajaan Sarawak ketika itu dengan menggunakan cetakan tangan buat kali pertama dan ini menyebabkan kualitinya kurang baik berbanding matawang lain yang ada ketika itu. Untuk memilikinya ketika ini memerlukan pelaburan yang besar dengan harga sekeping mampu mencecah RM3000 ke RM5000, dengan wang yang dikeluarkan sebelum tahun 1922 menjadi buruan peminat wang lama.

Pulau Pinang juga satu masa dulu menggunakan sistem matawang sendiri di antara tahun 1786 hinggalah 1826. Diperkenalkan selepas Pulau Pinang jatuh ke tangan Syarikat India Timur, kebanyakan wang yang digunakan ketika itu dibuat di Calcutta, India. Wang syiling yang diperkenalkan mempunyai tulisan Arab yang betulis Jezirah Perrinsa ab-Wailis yang membawa makna Prince of Wales Island.

Sama seperti di Kelantan, pada tahun 1909 penggunaan wang keping Terengganu dihentikan dan digantikan dengan matawang negeri Selat. Diperbuat daripada timah, hanya satu bahagian pada wang keping Terengganu ini dicetak dengan tulisan "Kali Malik al Adil" yang membawa maksud "Pemerintah yang baik adalah pemerintah yang adil."


Inilah Wajah Individu Disebalik Suara Latar Karakter Animasi Popular Disney

Disney adalah sebuah produksi yang cukup terkenal di seluruh dunia dalam membawakan watak-watak animasi yang menjadi ikutan semua peringkat umur dari dahulu hingga sekarang. Dan hingga ke hari ini Disney masih mengekalkan populariti mereka, dengan watak-watak seperti Mickey Mouse, Alice in Wonderland, Cinderella dan banyak lagi.

Namun, tahukah anda siapakah individu disebalik suara-suara yang digunakan bagi menghidupkan watak-watak tersebut? Berikut adalah senarai individu yang menyumbangkan suara untuk beberapa watak utama ciptaan Disney.

Watak animasi yang sehingga hari ini masih lagi sinonim dengan Disney. Walt Disney sendiri yang menyumbangkan suara yang unik untuk watak Mickey Mouse selama hampir 20 tahun. Walaubagaimanapun pada tahun 1946, beliau terlalu sibuk untuk terus menyumbang suaranya - dan khabar angin mengatakan beliau yang kuat merokok tidak lagi mampu untuk mencapai 'note' yang tinggi - jadi tugas tersebut diserahkan kepada Jimmy McDonald.

Selama satu dekad Walt Disney menegaskan bahawa identiti penyanyi dan pelakon yang membekalkan suara untuk watak animasinya adalah rahsia. Beliau percaya jika penonton tahu siapa individu disebalik suara-suara tersebut, 'magisnya' akan hilang atau dirosakkan. Hasilnya, kesemua pelakon untuk filem Disney yang pertama iaitu Snow White and The Seven Dwarfs tidak diberi kredit - begitu juga untuk beberapa filem yang lain selepas itu. Peranan ini dilakukan oleh gadis Itali berumur 18 tahun, Adriana Caselotti yang telah dilatih oleh bapanya untuk menjadi penyanyi opera. Disney sendiri memilih beliau untuk tugasan tersebut dan meletakkan di bawah kontrak yang menyaksikan beliau dilarang dari melibatkan diri dalam filem-filem atau media yang lain.

Lucille La Verne memiliki karier pementasan yang luas sebelum beliau dipilih untuk membekalkan suara bagi watak pemaisuri jahat dalam Snow White. Beliau juga adalah model bagi artis yang mencipta watak wanita tua yang dijelmakan oleh pemaisuri jahat untuk menipu Snow White supaya menggigit epal beracun. Beliau kemudian terus bersara dan membuka sebuah kelab malam yang berjaya dan meninggal dunia akibat kanser pada tahun 1945.

Illene Woods memulakan karier gemilangnya dari awal, dengan rancangan radio miliknya sendiri di ABC Network pada umur hanya 14 tahun. Beliau turut membuat persembahan sebagai sebahagian daripada United Air Force Orchestra semasa Perang Dunia Kedua dan juga menyanyi untuk dua orang Presiden Amerika, Franklin D Roosevelt dan Harry S Truman. Beliau ditawarkan untuk menyumbang suara bagi watak Cinderella pada tahun 1950 oleh Walt Disney. Ketika ini Disney sudah mula memberi kredit kepada bintang suara latar berbanding merahsiakannya seperti sebelum itu.

Sterling Holloway adalah pelakon yang diinginkan oleh Disney berulang-ulang kali. Sesiapa yang lahir pada separuh pertama abad ke 20  mungkin mengingatinya sebagai Uncle Oscar dalam siri TV 'The Adventures Of Superman,' namun suaranya yang paling digemari adalah sebagai karektor Winnie the Pooh, Kaa dalam Jungle Book, Mr Stork dalam Dumbo dan juga Cheshire Cat dalam Alice and Wonderland.

Salah seorang bintang terbaik Disney adalah komedian Verna Felton. Ketika membintangi filem Disney pertamanya sebagai Mrs Jumbo in Dumbo (atas kanan), beliau sudahpun bergelar seorang pelakon terkenal filem, televisyen dan radio. Kemudian beliau menyumbangkan pula suara untuk watak Fairy Godmother dalam Cinderella, seterusnya Queen of Hearts dalam Alice and Wonderland (bawah kanan), Flora dalam Sleeping Beauty (atas kiri), Winifred the Elephant dalam Jungle Book dan juga pemilik kucing siam yang kejam, Aunt Sarah dalam Lady and The Tramp (bawah kiri). Pada 14 Disember 1966 beliau meninggal dunia akibat strok, ketika berumur 76. Hanya beberapa jam selepas itu, Walt Disney pula yang meninggal dunia.

Phil Harris mengharungi karier yang cemerlang dalam bidang hiburan, muncul sebagai pelakon dan komedian rancangan radio, dan juga sebagai penyanyi, pemuzik dan juga 'band leader.' Pada tahun 1967 dan 1973 beliau menyumbangkan suara untuk dua watak beruang yang hampir sama untuk Disney. Yang pertama adalah Baloo dalam Jungle Book, dan yang kedua adalah Little John dalam Robin Hood.

Jodi Benson telah menyumbangkan suara untuk banyak watak animasi Disney, termasuk Thumbelina dan Barbie dalam Toy Story. Tetapi peranan terbesarnya adalah sebagai Ariel dalam filem animasi yang sangat berjaya iaitu The Little Mermaid pada tahun 1989.

Pelakon termuda yang diberikan kontrak dengan Disney ialah Bobby Driscoll, membintangi suara Peter Pan pada 1953. Ganya seminggu selepas animasi ini dikeluarkan, kontrak beliau telah dimansuhkan - Disney menegaskan masalah jerawatnya yang teruk adalah penyebabnya - dan kariernya mula mengalami kejatuhan selepas itu.

Suara Darth Vader dalam siri Star Wars disumbangkan oleh pelakon yang sama yang membintangi bapa kepada Simba, Musafa dalam animasi The Lion King: James Earl Jones.

Pelakon Kathleen Turner menjadi fantasi kepada beribu-ribu remaja lelaki apabila beliau menyumbangkan suara bagi watak animasi Jessica Rabit

Pelakon kanak-kanak Kathryn Beaumont menyumbangkan suara untuk watak karakter Alice dalam Alice in Wonderland, dan watak Wendy dalam animasi klasik Peter Pan pada 1953. Dua tahun selepas ia dikeluarkan, beliau tidak meneruskan karier sebagai pelakon untuk menjadi seorang guru.